Buhez ar Sent/1912/Fransez a Bola - Wikimammenn\nBuhez ar Sent/1912/Fransez a Bola\n◄ Hug Fransez a Bola Koneri ►\nEilvet devez a viz Ebrel\nSant Fransez a Bola\nFransez a c’hanas en Pola, eur gêr vihan eus ar C’halabr, en Itali. E dud, dimezet pell a oa, ha chomet hep bugale, a bedas sant Fransez Asiz, hag a reas le, ma o dije eur mab, da rei d’ezan e hano.\nOuspen o le, e rent eleiz a aluzennou hag a binijennou. Doue a deuas hag a roas d’eze o goulenn. Evelse, Fransez a Bola, evel Isaak, Samson, Samuel ha Yan-Vadezour, a oa anat, diouz e c’hinivelez, e oa digaset gant Doue war an douar, gant eul labour kaer bennak da gas da benn.\nAdalek e vugaleach, e tiskouezas ar pez e tlee bezan divezatoc’h. Karet a rê kastizan e gorf. Dal ma veze savet, e weled anezan o redek d’an iliz, elec’h ma chome deveziou a-bez, o komz hag o c’hoari gant an Otrou Doue. Da bevarzek vla, Fransez a gwitaas e dud, gant o ôtre, hag a yeas d’en em guzet en eun toull goue, pell diouz trouz ar bed. Eno, e holl breder a oa gant Doue.\nTud a deuas da c’houlenn bevan dindannan, ha da naontek vla (1435), Fransez a zavas eun Urz relijius a zo bet ôtreet gant an Iliz divezatoc’h. Nag hen nag e venec’h ne gemerent gwech ebet na kig, nag uou, na lêz, nag amann ; yun a rent epad ar bla. C’hoant o devoa da enebi ouz ar gristenien-ze a veze bepred o klemm, abalamour ma oa re striz ar c’hoareiz.\nEn Pola, e lakas sevel e vanati kentan, ec’h eas d’ober anezan ken lïes a vurzud hag a ven. Eur mirakl hag a bad bepred eo an hini a reas o lakat eun eienen da zevel eus kleuz eur garreg, ne weler faout ebet enni d’an dour da darzan, hag a zo ken krenv ma n’eo ket bet gwelet biskoaz o vont da hesk. Da ze gousperou kentan ar zant, e ve bep bla eleiz a dud klanv o c’hedal o yec’hed diouz dour burzudus ar feunteun-ze, ha meur a hini her c’hav.\nDiniver oa ar miraklou a rê Fransez war ar glanvourien a deue d’e gaout ; dont a rent, n’eo ket a hiniennou, mes a gantchou, evel ma vije bet an êl Raphaël diskennet eus an nenv :\nDont a reer en eur ouelan,\nDizrei ’ reer en eur ganan.\nOuspen unan a lakas da zevel eus a varo da veo, hag anaout a rê an amzer da zont. Ha c’hoaz n’eo ket ar pez a rê a zoueze ar muian, mes ar pez ma oa : ne oa ket anat en dije eur c’horf ; lavaret a vije, kentoc’h, eur spered hepken.\nDougen a rê eur gouriz-reun ; kousket a rê war ar c’halet ; ne zebre nemet eur pred bemde, goude kuz-heol ; bale rê diarc’hen, dre an trêz bero, dre ar reier garo, dre an drez hag ar spern, dre an hentchou lous, hag e dreid ne vezent na poac’het, na troc’het, na toullet, na louzet. Doue en devoa roët urz d’e êle d’e viret dre mac’h ee. Pa oad o sevel e vanati, e touge mein, e kroge er c’hoad, e laboure dalc’h-mat, ha koulskoude, e zaouarn a chome ken gwenn ha re eun den ne ve kammed dindan an amzer ha ne ra nemet lenn ha skrivan. Ar zaë a zouge a chome warnan noz-de, ha daoust d’ar c’houezen diouz e gorf, elec’h c’houez an trenk, c’houez vat eo a oa gantan. Daoust pegement en em gastize, e dâl a veze bepred seder ha laouen.\nHenvel a oa, a lavare unan eus e amzer, ouz eun Doue marvel, a zent an holl grouadurien outan. Seul-vui oa kalet outan e-unan, ha seul-vui oa tener ouz ar re a oa dindannan. P’en deveze da glemm ouz unan bennak, e ouie lakat da gordan an drugare hag ar justis. E-unan e kempenne hag e penselie dilhad e venec’h ; daoust pegen mat arru oa gant an Otrou Doue, ne oa tamm lorc’hus ebet anezan.\nLoeiz XI, roue Frans, o vezan kouezet klanv, goude bezan galvet war e dro brasan medisined e amzer, o welet ne wellae ket, a reas gervel manac’h ar C’halabr da zont d’e gaout. An den santel n’en em lakas en hent nemet war gourc’hemenn ar pab. An digemer kaeran a oufed d’ober a oe grêt d’ezan en Tour, d’ar 24 a viz ebrel 1482. Ar roue, daoust d’ar c’hoant en devoa da barean, ne bareas ket ; mervel a reas, avat, laouen, etre divrec’h ar zant, goude bezan bet e holl zakramanchou, d’ar 4 a viz est 1483. Arôk mervel, en devoa gourc’hemennet d’ezan lakat evez gant e vugale. Hen eo a reas da Anna, dukez Breiz, dimezi da Charlez VIII, mab henan Loeiz XI, ar pez a anunas, da viken, Breiz hag ar Frans. Hen ive a hanvas mab henan an daou bried yaouank. Mervel a reas en Tour, da ze Gwener ar Groaz 1507, gant e unnekvet blavez ha pevar-ugent. E gorf a chomas unnek devez arôk bezan sebeliet. Eleiz a viraklou a c’hoarvezas war e ve. Ter zun goude maro Fransez, Anna Breiz, gwall glanv he fenherez, Glaudina, a ’n em erbedas outan, hag e oe roët d’ezi he goulenn. Evit diskouez he anaoudegez vat ha hini he zud, e labouras evit sevel an den santel war an ôteriou ; ar pez ne zaleas ket d’en em gaout, rak, d’ar 7 a viz gouere 1513, Leon X hel lake war roll an dud eürus, ha d’an de kentan a viz maë 1519, hen grê sant.\n« Gret pinijen ! » a lavare alïes Hon Zalver Jezuz-Krist ; hag ar pez a c’hourc’hemenne d’ar re-all a rê e-unan.\nI — Pec’hi reomp hep ehan ; niver hon fec’hejou, abaoue ’c’h omp war an douar, a zo divent henvel eo ouz eur bec’h ponner a lak ac’hanomp da blegan warzu an douar. Ar fe a lavar d’imp e vefomp kastizet diouz an droug hon devo grêt ; karomp eta ar binijen ; seul-vui en em gastizfomp er bed-man ha seul nebeutoc’h e vefomp kastizet er bed-all.\nII. — Ar c’horf eo al loen a dle dougen an ene betek porz an nenv. Red eo goût dioutan : p’hen mager re fall, ne vale ket ; p’hen mager re vat, e teu da vezan direiz ; stlepel a ra e varc’heg er fank. Ma fell d’imp en em viret diouz ar pec’hed, kastizomp ha danvaomp hon c’horf.\nIII. — Ar binijen a zo ken red breman ha m’eo bet biskoaz, ha koulskoude, an ïliz a zistenn he lezennou ; ar c’hoareiz n’eo mui nemet ar skeud eus ar pez m’eo bet ; ar zadorn a zo eun devez kig, ar pez ne oa ket gwechall. Perak an dra-ze ?\nAbalamour, siouaz, gant fe an dud, o c’horf a zo deut ive da zemplât. Hogen, an Iliz a zo eur vamm vat hag a fell d’ezi, dreist pep tra, salvi he bugale. ’N em ober a ra eta diouz o ment hag o nerz evit o c’has bepred, muian m’hallo, d’ar baradoz.\nAdtapet diwar « https://br.wikisource.org/w/index.php?title=Buhez_ar_Sent/1912/Fransez_a_Bola&oldid=36513 »\nKemmoù diwezhañ degaset d'ar bajenn-mañ d'an 19 Mez 2012, da 05:19.


Buhez ar Sent/1894/Medard ha Godard - Wikimammenn\nBuhez ar Sent/1894/Medard ha Godard\n◄ Norbert Medard ha Godard Prim ha Felisian ►\nann eizved devez a viz even\nSANT MEDARD, ESKOP, HA SANT GODARD, ARC’HESKOP\nAnn daou zant-ma a ioa daou vreur ginidik euz ar Pikardi, ha ganet ho daou er memes devez. Er memes devez ive e ouent beleget, hag er memes devez e varvchont. Ho mamm ne espernaz netra evit ho zevel e doujans Doue, ha daou zantik oant dija enn ho bugaleach. Ho brasa plijadur oa mont d’ann iliz da lavaret ho Fater ; aketuz oant bepred da zenti ouz ho zud, hag eunn eston oa guelet pebez karantez o doa evit ar beorien. Medard a denne ann tamm euz he c’hinou evit hen rei d’ezho, hag eunn devez e tiviskaz eur vantell nevez-flamm a ioa ganthan evit he zeuler var diouskoaz eur c’heaz dall : hema a ioa he gorf kouls lavaret enn noaz. Hogen, Godard a ioa henvel ouz he vreur e kenver ar poent-se evel var ar poenchou all.\nPa ouent deuet enn oad, e ouent kaset d’ar skol ha goudeze d’ar skolach, ha pa oue echu ho studi gantho, e ouent beleget gant eskop Vermand. Neuze ar sked euz ho vertuziou a baraz var ar vro evel eur sklerijenn lugernuz. Ne ehanent da iun ha da bedi Doue ; eunn dudi oa evitho tremen ann noz o vedita, ha ken humbl oant ma ne c’houient dare peur o devije great stad aoualc’h euz ho zuperiored. N’oant ket evit gouzanv avad e vije great stad ebed anezho ho-unan.\nArc’heskop Rouan o veza maro, Godard a oue choazet evit delc’her he blas. Hogen, d’ar mare-ze, ez oa c’hoaz kalz paianed e Rouan ; kenta soursi ann arc’heskop nevez a oue eta da c’hounit ar baianed-se da feiz Jezuz-Krist. Mont a rea he-unan d’ho c’haout ha da gaozeal gantho, ha dre he zousder hag he vadelez e teuaz a benn da lakaat eur maread anezho da drei kein d’ho idolou. Ar zant-ma a zikouraz sant Remi ha sant Waast da gelenn ar roue Klovis var ar guirioneziou euz ar relijion gristen. Kemeret a eure perz e kenta konsil Orlean, ha sakri a reaz sant Lo, kenta eskop Koutans. Erfin, goude beza labouret epad tost da hanter-kant vloaz evit gloar Doue ha silvidigez ann eneou, e kouezaz klanv hag e varvaz d’ann 8 a viz even euz ar bloaz 545. He ene a nijaz raktal d’ar baradoz dindan furm eur goulmik venn.\nEpad ann amzer-ze, sant Medard a ioa bet hanvet ive da eskop e Vermand. Mes ar gear-ma o veza bet dismantret gant ar Vandaled, ar Zant a deuaz da jom da Noion el leac’h ma’z oa eur c’hastell krenv, hag hiviziken Noion a oue ar gear-benn euz he eskopti. Doue en devoa dija diskleriet he zantelez dre veur a virakl. Evelse, eur vioc’h d’ezhan o veza eat gant al laer, hema a renkaz he digas d’ar gear enn dro abalamour ar c’hloc’h a ioa a-istribill ganthi ouz he gouzoug ne ehane da zini anezhan he-unan n’euz fors e pe leac’h e veze kuzet.\nEskop Tourne o veza maro, sant Medard a oue karget ive da c’houarn ann eskopti-ze. Eleiz a baianed a ioa c’hoaz eno d’ann ampoent ; mes ar Zant a reaz evel en doa great he vreur e Rouan. Mont a eure he-unan da velet ar baianed-se ha da brezeg d’ezho. Beac’h en devoue gantho, da genta, ha ne c’houfe den lavaret pegement en devoue da c’houzanv euz ho ferz. Ober a rejont goab anezhan, ha klask a rejont zoken he lakaat d’ar maro. Mes ar Zant ne fallgalounaz ket evit kement-se, ha beze oue erfin treac’h d’ho aheurtamant enn eur ziskouez enn ho c’henver ar memes dousder hag ar memes madelez en doa diskouezet sant Godard e Rouan. Dont a rejont holl, kouls lavaret, da zilezel servich ann doueou faoz evit beva evel guir gristenien.\nAdtapet diwar « https://br.wikisource.org/w/index.php?title=Buhez_ar_Sent/1894/Medard_ha_Godard&oldid=24370 »\nKemmoù diwezhañ degaset d'ar bajenn-mañ d'an 7 Eos 2011, da 14:37.


Kreizenn velestradurel ha lezvarnel |\n22 mai, 2019, 23:27\nKreizenn velestradurel ha lezvarnel\nPondi zo ur pennlec’h-arondisamant e departamant ar Mor-Bihan hag e rannvro Breizh. Ur pol melestradurel ha lezvarnel eo, e Kreiz Breizh, tost da vevenn ar Mor-Bihan hag Aodoù-an-Arvor.\nEnni e kaver un isprefeti, ul lez-varn ensav e dalc’h An Oriant hag ur gompagnunezh archerion a strollad ar Mor-Bihan.\nGet isprefeti Pondi e vez melestret un arondisamant 10 kanton, 78 kumun ha 114 000 a annezidi.\nEvit ar memes tachennad, kêr zo enni ur Strollad tiriadel evit an tanioù-gwall hag ar sikourioù.\nPondi, anezhi trede pol kenwerzhel ha greantel ar Mor-Bihan, a ro bod da deir c’hambr lez-varn kenwerzh an departamant.\nA-du-arall e tegemer ivez sez Pondi Kumuniezh (kumuniezh kumunioù Pondi, 24 c’humun, 42 000 a annezidi) ha sez Bro Pondi (45 kumun, 77 000 a annezidi), zo Pondi ar gêr-greiz anezhi.\nE Breizh ez eus 25 a boloù servijoù pennañ. Roazhon eo an hini kentañ. Pondi, kêr bennañ Kreiz Breizh anezhi, zo en 11vet plas evit a sell ar rannvro hag en 3e plas evit a sell an departamant, get un dachennad dedenniñ a 87 000 a annezidi.


Ar « moyo » - Anjela Duval\nAr « moyo »\nGlav hag avel a rae ar Sul-se a viz Meurzh. Avel da zigerniaouiñ ar saout. ‘Oa ket stank an dud en iliz ar Sul-se, hag ar person ‘oa skuizhet prim o varvailhat dirak renkennadoù kadorioù goullo. Goude kreisteiz, sioulaet un nebeud an avel ha skañvaet ar glav am boa lakaet va saout ur pennad war ar melchon e Park al Leur. ‘Oa ket hir ar c’hrog avat eno. Met ken bihan ‘vez ar boued chatal e miz Meurzh, dreist-holl war-lerc’h ur goañv ken kalet, ken rivinus evel hon eus bet er bloaz-mañ. Me ‘gredfe n’eus ket gwelet ken start all abaoe amzer an ebestel.\nAl loened paour treut ha divag etre ar c’hrog hag an diskrog, skuizh o vlêjal dirak ur rastell c’houllo, a gav mat c’hwezh ar melchon, hag a beur gant aked. En ur c’hostez eus ar park ‘oa un dachennad segal glas. Ret ‘voe din ‘ta chom tost da’m saout. Edon o pazeal etre an div dachenn pa grogas Fousou da harzhal. Ar paotrig Herve ‘oa o tont da’m c’haout.\n« C’hwi a zo o vesa ? emezañ.\n— Ya ‘ta, paotr bihan, ret eo esa tennañ peoc’h eus al loened-mañ. Prest ‘oan da drelatiñ o klevout anezho o vlêjal hag o vlêjal aze gant an naon. Te avat ac’h eus kouraj o lakat da relegoù er-maez gant ur seurt amzer-mañ.\n— O, eme Herve, n’on ket en sukr, me zo bet en oferenn. Goude on bet e ti Jean-Pierre ha bremañ on deut da welout ac’hanoc’h, ‘oan ket bet un tamm zo.\n— Nann, avat, va faotrig, mad ac’h eus. Me ‘soñje ‘vije deut Jean-Pierre hiziv da glask levrioù ivez. Met gant an amzer-mañ…\n— O, dont a ray emberr, emezañ, ha deuet ‘vije ganin panevet ‘oa o teskiñ « moyo ».\n« Sell ! Sell ! Sell ! Briza war ar segal er penn all du-hont. Kae ‘ta te dezhi, Herve, te a zo skañv da droad. »\nHa tius, ha Herve evel un dremedal d’ar penn all, Fousou d’e heul. Briza avat ‘oa aet e koulz vat war ar segal. Rak e-keit ha ma oa Herve o vont d’he diarbenn am boa un tamm termen da glask petra ‘oa ar « moyo »-se. Komprenapl eo : un den en e oad n’hell ket goulenn digant ur bugel petra eo an dra-mañ-tra. Nann, se ‘vefe koll e levezon war ar bugel, koll e istim naet. Soñjit ‘ta ur bugel a gred eo sañset an dud vras da c’houzout an holl draoù. Ne felle ket din plegañ da c’houlenn digant Herve petra ‘oa se, « moyo »… Met e gwirionez ne welen ket tamm ebet petra ‘oa dindan ar ger-se. Ur c’hoari ? Moyo, domino. Ur sport ? Moyo, judo. Ur ganaouenn ? Ur pezh-c’hoari ? Ya, mont a ra Jean-Pierre da c’hoari pezhioù d’ar patronaj, met evit an Nedeleg hepken.\nBez’ ez eus ardivinkoù da vuzuliañ tizh kalz-kalz a draoù. N’em eus ket klevet a vefe hini ebet da vuzuliañ tizh ar soñj. Ar re gozh a lavare penaos al louarn a rae seizh soñj ha seizh-ugent e-keit ma vez o k… at. Marteze me n’am boa ket graet seizh ha seizh-ugent soñj e-pad edo bet Herve o tizarbenn Briza, met meur a c’houlenn am boa graet ouzhin va-unan avat hep kaout ar respont.\n« Oc’h ober petra ‘oa Jean-Pierre, a lavarez din Herve ?\n— O kopiañ “moyo”, emezañ, gwelout a reot. »\nAc’hañ ! Setu me graet ur paz war-raok, e soñjen. Bremañ ‘ouzon eo skritur, met petra ‘r foeltr ? Marteze Jean-Pierre en deus kavet ur ganaouenn pe ur barzhoneg koant hag emañ o tiskrivañ ar skrid da zegas gantañ. Rak dont a ra da gerc’hat va c’helaouennoù brezhoneg pa ‘m bez o lennet.\n« Ha diwar betra ‘oa Jean-Pierre o kopiañ ? Gwelet ac’h eus, paotrig ?\n— Ya, daou levr brezhoneg ‘oa war an daol gantañ. Me n’ouzon ket lenn brezhoneg. Met unan ‘oa ur gartenn du ha ruz war e c’holo, hag egile ur c’haier bras ‘oa tri “majuskul” bras-bras warnañ, A. K… »\nSetu me anavezet Ar Bed keltiek ha Barr-Heol. Arsa ! e soñjen c’hoazh, lenn hag adlenn a ran div, teir gwech va c’helaouennoù brezhonek. Ne deu soñj ebet din koulskoude da vezañ gwelet « Moyo » war hini anezho. Biskoazh kemend-all. Komzet ez eus bet e Barr-Heol eus yezhoù estren, « yidich », « kichaoua ». Ha « sango » ? Pelec’h ‘ta em eus gwelet ar ger-se « sango » ? « Sango » ! « Moyo » ! Se ‘dle bezañ yezhoù meuriadoù gouezidi. Met evit petra e vije bet Jean-Pierre o teskiñ ur yezh ouez ? Evit mont da visioner ? Abred avat eo c’hoazh da soñjal se. War Ar bed Keltiek e vez bep miz kanaouennoù ivez, met n’am eus ket soñj eus « Moyo » ebet.\n« ‘M eus aon Herve hoc’h eus komprenet fall. N’eo ket “moyo” a lavare Jean-Pierre.\n— Eo ‘ta, “moyo” brezhonek, erru en devoa skrivet ur bern “moyo” war e baper. »\nSant Salver a bed binniget ! En dro-mañ, memestra, daoust pegen togn eo va spered, am eus komprenet. Ober a ran (da vihanañ pa’m bez amzer) ur roll eus ar gerioù uhel, arnevez, diaes pe divoutin. Hag a-geñver an droidigezh a galleg pe e brezhoneg eeun ma c’heller. Ar baperenn a lakan neuze er gelaouenn. Hag eno e kav Jean-Pierre un tamm sikour da lenn ha da gompren ar brezhoneg. Met chom ‘ra c’hoazh meur a c’her dizanvez dezhañ, hag e-unan d’e dro ‘ra ivez ur roll gerioù, a vez studiet bep tro pa deu da gerc’hat traoù da lenn. Ar gerioù-se eo a anve Herve « moyo » («des mots»). Setu va zud vat ‘m eus tapet ur grad en dro-mañ : kelenner « moyo ». Met n’eo ket un eldorado ar vicher avat. Ha neuze, ret eo din anzav, n’on ket c’hoazh gwell akuit va-unan, met hervez doare, gwellañ stumm a zo da zeskiñ eo kelenn. Tapout a ran end-eeun war va bizied ur wech an amzer abalamour d’ar « moyo »-se, dreist-holl pa’m bez afer gant rener Barr-Heol ha rener beilhadegoù Treger. An daou aotrou-mañ avat o deus pep a wenterez hag a oar reiñ avel d’ar « moyo ».


d'e di - Wikeriadur\nSavet gant d'e ha ti.\nU1 d'am zi\nU2 d'az ti\nU3g d'e di\nU3b d'he zi\nL1 d'hon ti\nL2 d'ho ti\nL3 d'o zi\n— Gwir a leverez », eme kabiten ar soudarded ; « deomp d'e di da zebriñ pep a damm ha da evañ pep a vanne evit kreñvaat ac'hanomp. — (Lan Inizan, Emgann Kergidu 1, Brest, 1877, eil emb. Al Liamm 1977, p. 155.)\nHerve. — Ya ! Mat ! Mont a reamp d'e di bep gwech m'hor bije c'hoant da gaout eun tammig lip-e-bao gwelloc'h eget kustum. — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 11.)\nd'am zi, d'az ti, d'e di, d'he zi, d'hon zi/d'hon ti, d'ho ti, d'o zi.\nez ti, en e di, en he zi, en hon zi/en hon ti, en ho ti, en o zi.\nAdtapet diwar « https://br.wiktionary.org/w/index.php?title=d%27e_di&oldid=295207 »\nDernière modification le 4 Meu 2020, à 13:18\nKemmoù diwezhañ degaset d'ar bajenn-mañ d'an 4 Meu 2020, da 13:18.


6 635 ann. (2019)\nPloveren, distaget [plɛˈrɛˑn] dre vras e brezhoneg, a zo ur gumun eus Breizh e Kanton Gwened-2 e departamant ar Mor-Bihan.\n«Ploveren» eo ar stumm bet degemeret gant Ofis ar Brezhoneg. Stummoù skrivet all a gaver, evel «Pleren», pe c'hoazh «Ploeren». Ploeren eo ar stumm ofisiel en implij e galleg, ha hemañ a vez distaget [pleʁɛ̃].\nMelestradurezh: krouet e voe kumun Ploveren e 1790. Gant al lezenn eus an 23 a viz Eost 1790 e voe lakaet e kanton Aradon; e Bann Gwened e oa; dilamet e voe kanton Aradon ha lakaet e voe Ploveren e Kanton Gwened-Kornôg gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix; lakaet e voe Ploveren en Arondisamant Gwened bet krouet e 1800,.\n40 gwaz eus ar gumun a gollas o buhez abalamour d'ar brezel, d.l.e. 3,64 % eus he foblañs e 1911.\nD'an 29 a viz Mae 1943 e kouezhas ur c'harr-nij B-17 anvet "Concho Clipper" eus aerlu SUA (United States Army Air Forces) e Ploveren; lazhet e voe tri nijour eus e baread ha douaret e voent e Brittany American Cemetery e Montjoie-Saint-Martin e departamant Manche e Bro-C'hall; ar seizh nijour all a voe tapet gant an Alamaned.\nE distro-skol 2021 e oa 56 skoliad enskrivet er c'hlasoù divyezhek (10,1 % eus skolidi ar gumun evit a sell ouzh ar c'hentañ derez).\nAdtapet diwar « https://br.wikipedia.org/w/index.php?title=Ploveren&oldid=1971456 »


Pajenn:Heuriou brezonnec ha latin.djvu/223 - Wikimammenn\nPajenn:Heuriou brezonnec ha latin.djvu/223\nInstruction evit ar Sul hac ar Gouel.\ne quemerrot ur gouraij nevez da souffr ha da vervel gant Jesus-Christ d’ho coall inclinationou ha d’an attaich ouz quement-se var an douar, evit beva ivez ha ren gantan eternellamant goude-se en he barados.\nEr goueliou-ma celebr an Ilis ur myster-bennac enno e lequeot ho poan d’en em instrui varnezo diouz an instructionou a gueffot evito ama varlerc’h, ha da excita en hoc’h ene ar santimanchou a feiz a fizianç, a garantez hac a anaoudeguez-vad a c’houlen ar myster-se digueneoc’h. Hac ar goueliou pere a gonsacr an Ilis d’ar memor eus ar sænt, ec’h adorot Doue pehini so admirabl en he sænt, hen trugarequeot eus ar gracou bras en deveus bet great dezo, ho fedot da intercedi evidoc’h dirac Doue ; hac o consideri ho gloar, e quemerrot couraij hac ar resolution da imita en ho buez gant ar c’hraç a Zoue, ar pez a ellot hervez stad hac ho condition.\nInstruction evit an Dour benniguet\nHac evit Procession Tro’r-Veret.\nAN usaij eus an dour benniguet a so instituet gant an Ilis abaoue an ancienandet quenta. Intantion an Ilis oc’h institui an dour benniguet eo digaç deomp da vemor eus hor badiziant hac eus a voad Jesus-Christ pe gant hini omp goalc’het diouz hor pec’hejou ; ha rac-se quellies gueich ma quemeromp dour benniguet, e tleomp caout sonj penaus en de-veus Jesus-Christ hor goalc’het gant he voad, hac he drugarequaat eus ar c’hraç-se ; ha goude-se caout memor eus ar saë-venn pe ar burete eus hon ene pehini hon eus bet recevet en dour eus hor badiziant, o caout regret d’he beza souillet dre hor pec’hejou.\nAn dour benniguet, mar en implijomp gant devotion, en deveus ar vertuz da chasseal an drouc speret divar hon tro, da burifia an ear, da bellaat ar gurun hac an tempest, da effaci hor pec’hejou veniel,\nAdtapet diwar « https://br.wikisource.org/w/index.php?title=Pajenn:Heuriou_brezonnec_ha_latin.djvu/223&oldid=98125 »\nKemmoù diwezhañ degaset d'ar bajenn-mañ d'an 18 Gen 2017, da 12:56.


Pajenn:Marigo - Abrege eus an Aviel.djvu/263 - Wikimammenn\nPajenn:Marigo - Abrege eus an Aviel.djvu/263\nPeguement a dleomp-ni d’e batiantet da veza hor gortoet queit amser, ha roet deomp ar spas d’en em anaout ha da ober pinigen ?\nIngrat oump e quênver an Autrou-Doue, e offanci a reomp bemdez, ha cousgoude, ne zeu quet d’en em vengi na d’hor punissa. O caout mil moyen d’hor c’holl, en deus ar vadelez d’hor suporti, ne hean hoc’h ober vad deomp, hac hor c’harga a ra bepret eus e faveuriou.\nAdmiromp ha meulomp e batiantet, e zousder, e vadelez, ha rentomp dezàn actionou ha c’hras.\n2 P. Considerit penaus ar pez a ra Doue en hon andret, a dle disqui deomp ar pez a dleomp da ober hon-unan e quênver hon nessa ; ha cousgoude hon eus poan oc’h en em suporti an eil eguile ; ne allomp quet anduri an distera tra gant hor breudeur, ne fell quet deomp souffr ur goms hepquen, beza ez omp impatiant, colerus, venjus, cruel, evit traou pere ne dint netra pe casi netra.\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/263&oldid=94692 »\nKemmoù diwezhañ degaset d'ar bajenn-mañ d'an 4 Du 2016, da 15:40.


Lahore (ourdoueg :لاہور ; pandjabeg لہور ; a c'hallfed treuzskrivañ "Lahor" e brezhoneg, un treuzskrivadur saoznek eo "Lahore" met ne zistager [e] ebet en dibenn) zo kêr-benn proviñs Panjab e Pakistan, hag an eil kêr pobletañ eo er vro, war-lerc'h Karachi. Emañ Lahore e biz Pakistan. Unan eus kêrioù pinvidikañ ar vro eo ha sellet a reer outi evel kêr an dud desket ha digor o spered, e-skoaz kornioù all eus Pakistan. Kêr-benn sevenadurel Panjab en e bezh eo ivez.\nKozh-Noe eo kêr Lahore. E dalc'h Sultanelezh Delhi e oa er Grennamzer. E barr he brud e voe da vare an Impalaeriezh Voghol, etre dibenn ar XVIvet kantved ha deroù an XVIIIvet kantved, ha kêr-benn an impalaeriezh-se e voe e-pad meur a vloaz.\nE Lahore e kaver Liorzhoù Shalimar ha Kreñvlec'h Lahore, zo bet lakaet o-daou war roll lec'hiennoù Glad ar bed gant an UNESCO.\nAdtapet diwar « https://br.wikipedia.org/w/index.php?title=Lahore&oldid=1807767 »\nDernière modification le 3 Her 2018, à 11:59\nKemmoù diwezhañ degaset d'ar bajenn-mañ d'an 3 Her 2018, da 11:59.


Nevezenti : ur weladenn heñchet e brezhoneg\nBanniel Breizh ouzh talbenn Ti-Kêr hag an tolpad-kêrioù\nLe 03/06/2022 • Mis à jour le 03/06/2022 | 09h43\nDa heul labourioù ar bodad kumuniezh brezhoneg e kinnig Kemper Breizh Izel un darvoud kentañ evit brezhonegerien ha brezhonegerezed ar vro e miz Even : ur weladenn heñchet e brezhoneg e Milin Kervegenn, en Erge Vras.\nUr weladenn heñchet e brezhoneg e Milin Kervegenn\nC’hoant he deus Kemper Breizh Izel da gemer perzh e buhez brezhoneg ar c’horn-bro ha krouiñ lec’hioù ha mareoù gouestlet da implij ar brezhoneg en takad foran.\nGant an tolpad-kêrioù e vez aozet ur weladenn heñchet e brezhoneg e Milin Kervegenn, en Erge Vras, d’ar Sadorn 11 a viz Mezheven, da 10e30 vintin.\nJonas ar Gall, ar miliner, a ginnigo d’un 20 gweladenner bennak istor e embregerezh, e doareoù-labour ha mont en-dro ar vilin. Ur maread plijadur a vo kinniget war-lerc’h ar weladenn evit komz e brezhoneg.\nUn digarez e vo an darvoud-mañ evit m’en em gavo brezhonegerien ha brezhonegerezed ar vro, evit dizoleiñ mont en-dro an ti-feum bio-mañ hag evit kaozeal e brezhoneg. Ar berzhidi a c’hallo prenañ produioù an ti-feurm ivez.\nDigor d’an holl ha digoust eo an darvoud. Emgav d’ar Sadorn 11 a viz Mezheven, da 10e30 vintin, e Kervegenn, en Erge Vras. Enskrivadur dre ret e thomas.moysan@quimper.bzh


Beyond the Sea (kanaouenn) - Wikipedia\nBeyond the Sea (kanaouenn)\nBeyond the Sea zo ur ganaouenn saoznek, savet ar c'homzoù anezhi gant ar sonaozer stadunanat Jack Lawrence (1912-2009) war don ar ganaouenn c'hallek La Mer, gant Charles Trenet. Disheñvel-bras eo ar c'homzoù avat diouzh re Trenet.\nSonenrollet eo bet gant kalzik tud, en o zouez Benny Goodman (1948), Mantovani, Roger Williams (1955) ha Gisele MacKenzie. Doare Bobby Darin avat e 1959, eo an hini a reas ar brasañ berzh. Goude e voe kanet gant kalz a dud all evel George Benson, Miguel Bosé, Bobby Caldwell, Eric Comstock, Sacha Distel, Barry Manilow, Johnny Mathis, Gene Nery, Helen Shapiro, Rod Stewart, The Sandpipers, Carol Welsman, Robbie Williams.\nAdtapet diwar « https://br.wikipedia.org/w/index.php?title=Beyond_the_Sea_(kanaouenn)&oldid=1962352 »


Vous êtes ici : Accueil Agence Diwar-benn an Ajañs\nACB 44 Ajañs Sevenadurel Breizhek Liger-Atlantel Morvan Lebesque\nNAONED & LIGER-ATLANTEL\nDAREMPREDOÙ EUS SEVENADUR BREIZH\nAjañs Sevenadurel Breizhek zo ur gevredigezh hervez al lezenn 1901 degemeret gant kêr Naoned e Engorenn Jakez Demy abaoe 1995. En e lec’h vez degemeret an dud ha kinniget ur stal vihan.\nArc'hantaouet eo gant hec'h izili, ti-kêr Naoned, Kuzul departamant al Liger-Atlantel ha Rannvro melestradurel Broioù al Liger. Ezel eus Kuzul Sevenadurel Breizh, Merk Tiriad Breizh, Skol-Uhel ar Vro, Kevre Breizh (kenurzhierezh sevenadurel eus Breizh), BCD Sevenadurioù hag ar FALSAB. Sinet he deus an emglev "Ya d'ar Brezhoneg" ha "Du galo, dam yan, dam vèr".\nKenurzhiañ ha kehentiñ war obererezhioù sevenadurel breizhek\nUr roll kevrediñ he deus. Kevredigezhioù hag hiniennoù a zo e-touez hec'h izili. He 110 gevredigezhioù ezel ha kinnig obererezhioù sevenadurel arz ha dudi (arzoù neuziañ, dañs, sonerezh, kan, aozañ sonadegoù, festoù-noz...) hag ar stummañ ivez (skolioù divyezhek, kentelioù brezhoneg...) ha diduadennoù a bep seurt troet war danvez Breizh (Istor, dastum, aozañ prezegennoù, sport, kenwerzh reizh ...)\nGant an Ajañs e vez kenurzhiet ar c'hevredigezhioù (eno e c'heller kaout deiziadoù an darvoudoù da zont) ha kaset d'an dud roll an obererezhioù breizhek savet e Naoned hag el Liger-Atlantel (kazetenn "Hydromel", Kenrouedad: www.acb44.com, Kazetenn elektronek bep pemzektez, Responter da gemenn ar festoù-noz e-pad an dibennoù-sizhun, Panell skritelloù diavaez ha Degemer an holl en he lec’h, darempredoù gant ar mediaoù, standoù e-pad darvoudoù)\nKuzul ha titouroù evit an holl\nAliañ a ra an Ajañs an holl aozadurioù pe hiniennoù evit kas a-benn ur raktres darvoud. Reiñ a ra titouroù war Breizh hag an dodennoù liammet da vreizh. Klask a ra bezañ un divizer a-feson war ar goulennoù breizhek el Liger-Atlantel, evel skeudenn asur ar sevenadur, un doare diaz anezhi. Reiñ a ra buhez d'ar c'heleier, lañs d'an endro kevredigezhel, staliañ a ra un darempred a fiziañs gant an aozadurioù.\nHo tarempredoù :\n24, Kae ar Foz – 44000 Naoned\n5vet live Engorenn Jakez-Demy / tramgarr linenn 1 – arsav Mediaoueg\nDegemer an dud en ajañs eus ar meurzh d’ar gwener adalek 1e00 betek 6e00.\nPriz emezelañ evit ar bloaz : 25 € (hiniennel) / 40 € (kevredigezhioù)


Triwehved sizunvez war ar bloaz (B) - Le Diocèse de Quimper et Léon\nAccueil - Triwehved sizunvez war ar bloaz (B)\nTriwehved sizunvez war ar bloaz (B)\nEuz ar 1a d’ar 7 a viz Eost 2021\nTriwehved sul war ar bloaz\nYn 6, 24-35 (B)\n24 P’o-doa gwelet an dud ne oa roud ebed nag euz Jezuz nag euz e ziskibien, e savjont int-i ive er bagou evid mond da Gafarnaom, war glask euz Jezuz.\n25 Ha kavet ganto en tu all d’ar mor, e lavarjont dezañ :\n— « Mestr, pe da vare out deuet amañ ? »\n26 Respont a reas Jezuz dezo :\n— « E gwirionez, e gwirionez e lavaran deoh : war glask ahanon emaoh, n’eo ket abalamour m’ho-peus gwelet sinou burzuduz, med abalamour m’ho-peus debret hervez ho c’hoant.\n27 « Grit eta oberou, n’eo ket evid ar vagadurez a ya da goll med evid ar vagadurez a jom beteg ar vuhez peurbaduz : an hini a vo roet deoh gand Mab an Dén. Hemañ e-neus Doue an Tad merket gand e ziell ».\n28 Lavared a reas dezañ :\n— « Petra on-eus da ober evid kas war-raog oberou Doue ? »\n— « Setu amañ an oberenn a houlenn Doue diganeoh : kredi en hini on bet kaset gantañ er béd ».\n30 Hag e lavaras an dud da Jezuz :\n— « Med peseurt sîn a rez-te deom evid ma welim ha ma kredim ennout ? Peseurt oberenn a rez ? 31 Debret o-deus on tadou ar mann en dezert, hervez ma lavar ar Skritur : « Bara euz an Neñv e-neus roet dezo da zebri ».\n32 Med lavared a reas dezo :\n— « E gwirionez, e gwirionez e lavaran deoh : n’eo ket Moizez eo e-neus roet deoh ar bara euz an Neñv, med va Zad eo a ro deoh ar bara gwirion euz an Neñv. 33 Rag bara Doue eo an hini a ziskenn euz an Neñv hag a ro buhez d’ar béd ».\n34 Neuze e lavarjont dezañ :\n— « Aotrou, roit deom dahmad euz ar bara-ze ».\n35 Hag e lavaras Jezuz dezo :\n— « Me eo bara ar vuhez ; n’e-nevo ket naon kén an neb a zeu d’am haoud, ha sur n’enevo mui biken sehed an neb a gred ennon ».\nGwener 6 a viz Eost\nMk 9, 2-10 (B)\n2 Kemer a reas Jezuz gantañ Pèr, Jakez ha Yann, hag e kasas anezo, int-i nemetkén, a-gostez war eur menez uhel. Hag e oe treuzfurmet dirazo.\n3 Dond a reas e zillad da veza gwenn-kann, ken gwenn ma ne hell kanner e-béd war an douar kanna evel-se.\n4 Dirazo e weljont Eliaz ha Moizez o komz gand Jezuz. Neuze, e lavaras Pèr da Jezuz :\n–- 5 « Mestr, eun dra gaer eo deom beza amañ ! Savom eta teir deltenn : unan evidout, unan evid Moizez hag unan evid Eliaz ».\n6 Evid gwir, ne ouie ket Pèr petra a lavare, ken spontet ma oant. 7 Dond a reas eur goabrenn da ober skeud warno, hag euz ar goabrenn e teuas eur vouez o lavared :\n— « Hemañ eo va Mab muia-karet, selaouit anezañ ».\n8 Kerkent, en eur zelled en-dro dezo, ne weljont dén all e-béd, nemed Jezuz e-unan penn ganto.\n9 En eur ziskenn diwar ar menez, e tifennas Jezuz outo ranna gér da zén euz ar péz o-doa gwelet, nemed pa vefe bet savet Mab an Dén a-douez ar re varo.\n10 Senti a rejont ouz an urz-se, en eur houlenn kenetrezo petra e-noa c’hoant da lavared gand : « Sevel a-douez ar re varo ».


neuze - Wikeriadur\nEus en, eur, se.\nDont a eurejont neuze d'o bro ha d'o c'hastell ma kavjont o bugel. — (Fañch an Uhel, Kontadennoù ar Bobl/1, Al Liamm, 1984, p. 242.)\nAr soner a sone bepred, eus e wellañ, hag e tigoras he daoulagad neuze, hag e savas en he sav, hag e em lakaas da zañsal, ar soner a baouezas neuze da son. — (Fañch an Uhel, Kontadennoù ar Bobl/1, Al Liamm, 1984, p. 97.)\n- ... : an dornadeg a vezo e ti va zad. Dont a ri neuze. — (Jakez Riou, Geotenn ar Werc'hez ha danevelloù all, Al Liamm, 1957, p. 32.)\nDeut ganin da leinañ ho-pemp warc’hoazh ha neuze e welfomp. — (Fañch an Uhel, Kontadennoù ar Bobl/3, Al Liamm, 1988, p. 116.)\nAdverb a verk an heuliad (diaes e vez a-wechoù diveskañ amzer ha heuliad).\nMa ! neuze ec’h anavezet ur vorgazhenn, neuze oc’h evit kompren e petore digouezh euzhus e oa martoloded ar Gwennili. — (Fañch al Lae, Bilzig, Kemper, 1925, p. 112.)\nGwall skañv eo aet neuze 'vat! — (Jules Gros, Le trésor du breton parlé Deuxième Partie, 1970, p. 193.)\nac'han da neuze\ngalleg : alors (fr)\nAdtapet diwar « https://br.wiktionary.org/w/index.php?title=neuze&oldid=270525 »\nDernière modification le 19 Mae 2018, à 14:31\nKemmoù diwezhañ degaset d'ar bajenn-mañ d'an 19 Mae 2018, da 14:31.


Zeewolde (distagañ ) a zo ur gumun hag ur gêr e proviñs Flevoland en Izelvroioù. E polder Flevoland emañ, hag e reter emañ lenn Wolderwijd. Er su emañ koad Horsterwold hag un takad labour-douar a zo er c'hornôg. N'eus ti-gar ebet e Zeewolde, met nepell emañ tiez-gar Harderwijk ha Nijkerk hag ivez re Almere.\nKod post 3890-3899\nMaer Gerrit Jan Gorter\nGorread 268,97 km²\ndouar 248,75 km²\ndour 20,22 km²\nHed 5° 32' .." Reter\nLed 52° 20' .." Norzh\nPoblañs 20 901 (31.05.2009)\nStankter 84 ann./km²\nLec'hienn ar gumun www.zeewolde.nl/\nE koad Hulkesteinse Bos e kaver ar greizenn Flevo-Natuur, ma c'hall an dud bezañ en o noazh.\nKrouet e voe kumun Zeewolde e 1984, unan eus re nevesañ an Izelvroioù eo neuze. A-raok 1984 e veze meret a lodenn-se eus an Izelvroioù gant Openbaar Lichaam Zuidelijke IJsselmeerpolders (OLZIJ), ur framm bet savet gant gouarnamant an Izelvroioù goude krouidigezh proviñs Flevoland. D'ar mare-se e oa bet dibabet an anv 'Zeewolde' daoust ma ne oueze ket an dud pelec'h e vefe implijet.\nAnnezidi gentañ a voe dreist-holl labourerien-douar a zeuas d'en em en staliañ er polder bet savet e 1979. Div greizenn-vakañsoù a voe krouet ivez.\nKuzul aliañ Zeewolde a voe bodet evit ar wech kentañ e miz Eost 1980. E miz C'hwevrer 1982 e voe aozet an dilennadegoù-kêr kentañ, ha savet steuñv ar straedoù (streekplan). Soñjet e voe lakaat ar gêr da greskiñ betek degemer 15 000 annezad enni. Al labourioù a grogas e 1983, ha Zeewolde a zeuas da vezañ ur gumun ez-ofisiel e 1984. D'an 23 a viz C'hwevrer 1984 e voe degemeret annezidi gentañ Zeewolde.\nE kuzul-kêr Zeewolde ez eus 17 dileuriad :\nLeefbaar Zeewolde : 4 dileuriad\nPvdA / GroenLinks : 3 dileuriad\nAdtapet diwar « https://br.wikipedia.org/w/index.php?title=Zeewolde&oldid=1771630 »\nDernière modification le 2 Her 2017, à 09:03\nKemmoù diwezhañ degaset d'ar bajenn-mañ d'an 2 Her 2017, da 09:03.


Journal de Renaud Camus, mercredi 2 janvier 2019\ncréée le mercredi 2 janvier 2019, 23 h 42\nmodifiée le mercredi 2 janvier 2019, 23 h 49Plieux, mercredi 2 janvier 2019, sept heures du soir. Nous en sommes arrivés dans Henri Martin à la paix des Pyrénées, 1659. L’historien patriote est ~~~~~~~~~~ ~~~~~~~~~~~~~~ ~~ ~~~~~~~~ ~~~ ~~~ ~~~~~~~, ~~~~ ~~~~~~~~~ ~~~ ~~~~~~~ ~~~~~~ ~~~~~~~~~ ~~~~~~~~~~ européenne, qu’il en ~~~~~~ ~~ ~~~~~ ~~~~~~~~~~ ~~~ ~~~~~~~~~, ~~~~~ ~~~~ ~~~~~~~~ ~~~~~~~~~~~~, ~~~~ ~~~~ ~~~~~ ~~~ ~~~~, ~~~~~~~~~, ~~’~~~~~~ ~~~ ~~~~~ ~~~~~~ ~~~ ~~~~~ (~~~~~ ~~~~~~~~ in ~~~~~~ pursuit, en ce temps-là). ~~~~~~~ ~~~ ~~~~~~~ ~~~~~ ~~’~~~~~~~~ ~~~~~~~~~~~~ ~~~ ~~~ ~~~ ~~~~~ ~~~~~ ~~~~~~~ ~~~~~~ ~~~~ ~~~~~~~~~, ~~~ ~~~ ~~’~~~~~~~, ~~~~ ~~~~~~~ ~~~~ ~~~~~~~~~~, ~~~~~~~ ~~~~ ~~~~~~~~ ~~~~~~~~~~~ ~~~ Turenne, parce que ~~~~ ~~~~~~~~~ ~~~ ~~~~~~~~ ~~’~~ ~~~ ~~~~~ ~~~~~~~ ~~ ~~~~~~, ~~~~~~ ~~’~~~ ~~~~~~~ ~~~~~ ~~~ ~~~~~~~~~, ~~~ ~~~~~ ~~~~~~~, ~~~ ~~~~~~~~ ~~~~~~ ~~~ ~~~~~~~. ~~~ ~~~~~~~~ ~~’~~~~~~~~~~~~ où les soldats ~~’~~~~ ~~~~ ~~~~ ~~~~~~, ~~~~~~ ~~~~ ~~~~~ ~~~~~~ ~~ ~~~~~~~~ ~~~~ ~~~~~~~~ ~~~~~~~~~~~~, ~~~ ~~~ ~~~~ ~~ ~~~~ quittés ?\nJe ~~~~~ ~~~~~ ~~’~~~~~~ ~~~~~~~ ~~~~~~~~ ~~~~ ~~~~~~~~~~~~~~ ~~~~~~~~ des hommes de ~~~~~~~~, ~~~ ~~~~~~~~~~~~~ ~~~~ ~~~~~~~ ~~~~~~~, ~~~~ ~~~~~~~ ~~’~~~~~, ~~~ ~~~~~ ~~~~ ~~~~ ~~~ ~~~~~~~~~~ ~~~ ~~~ ~~~~~~~. ~~~~~~ ~~~ ~~~~~ ~~’~~~~~~~~ ~~’~~~~~~~~ ~~~ ~~~~~ ~~~~~~~ ~~~~ pays, ou la ~~~~~, ~~~ ~~~ ~~~~~~~, ~~~ ~~’~~~~~~~~~, ~~~ ~~’~~~~~~~~~~ ~~~~ ~~~~~~~ ~~ ~~~ ~~~~~~~~ ~~~~~~~, ~~~ ~~~~~ ~~~~~ ~~~~~ ~~~~~ ~~~~~, ~~~~ ~~~~~~~~~~~~, ~~~ ~~~~~~~~ ~~~~~~~~~ ~~’~~~~~~~~~~ ~~~ fortune ? Il est ~~~~~ ~~~~ ~~’~~~ ~~~~~~ ~~~~~ ~~ ~~~~~ ~~~ ~~’~~~~~~~~~~, ~~~~~~ ~~~~~~~~, ~~~ ~~~~~~ ~~~~~~~~~~~~~~~ ~~~ ~~~~~~ : ~~~~ ~~~ ~~’~~~ ~~~~~~~~~~~ ~~~~~~~ ~~~~ ~~~~~~~ ~~ ~~~~~~~~~~, ~~~~~ ~~~ domaine, personne, et ~~~~~ ~~~~~~, ~~’~~~~~~ ~~~~~~~ ~~~~~~~ ~~~ ~~’~~~~~~~~. ~~~~~~ ~~ ~~~~~~~~~~ ~~~~-~~~~~ ~~~~ ~~~~~~ ~~~~~~~~~~~, ~~~~~~ ~~~ ~~~~~ ~~~~~~~~~~ ~~’~~~ ~~~~~~~ ~~~~ ~~~~~ ~~’~~~~~~~~~, ~~~ ~~~~ ~~~~~~~~~~~ ~~~~~~ sous ! N’importe, peut-être ~~~~~~~-~~~ ~~~~~ ~~~~~~~~~~~~ ~~~~ ~~~ ~~~ ~~~~~~, ~~~ ~~’~~~~~~ ~~~~ ~~~ ~~~~~ ~~~ ~~~~ ~~’~~~~~~~. ~~~~~~~~ ~~~~~~~, ~~~~~ ~~~~ ~~’~~~~~~~~~~~ ~~’~~ ~~~~ ~~~~ ~~~~~~~ ? ~~~~~ ~~~ ~~~ suis pas du ~~~~~ ~~~~~~~~~, ~~~ ~~~ ~~~~~~~~ (~~~~~~~~~~~~~~ ~~ ~~~~~~~, ~~~~ ~~~~~~~~). ~~~ ~~~~~~~~ ~~~~~~~~~ ~~~ ~~~ ~~~~~~~ ~~~~~~~~ ~~~ ~~~~~~ ~~’~~~~~~~~ ~~ ~~~~~~~~~~ ~~~~~~~~~~~~~~~~ ~~~~ ~~~~~~~~~ ~~’~~~~~~~~~~~~ ~~~ son appartement privé, ~~ ~~’~~~~~~~, ~~’~~ ~~~~~~~~~ ~~~~~ ~~~ ~~~~ ~~~~~-~~-~~’~~~~ ~~ ~~’~~~~~~~, ~~~~~ ~~~ ~~~~~~~~~ ~~~ ~~~ ~~~~~~~~ ~~~~~~~~. ~~~ ~~~~ ~~~~~~~~~~ ~~~ ~~~ ~~~~~~, ~~~~, ~~~ ~~~ ~~~~~~~~~~~~~ nullement aux remboursements ~~~~ ~~~~~~~~~, ~~~ ~~~~~~~~~ ~~~~~~ ~~~ ~~~~~~, ~~~~~ ; ~~~ ~~ ~~~~~~ ~~~~ ~~~~~~ ~~~ ~~~ ~~~~~~~~~~ ~~~~~~~~~~. ~~~ ~~~~~-~~~~~~~ ~~~ ~~~~~~~, ~~~ ~~~~ ~~~~~~ ~~~~~ ~~~~~~~~, ~~~~~~~~~ gentiment son chauffeur ~~~~~~~~~ ~~~ ~~~~~ ~~~~~ ~~~~ ~~~~~ ~~~ ~~~~ ~~~~~~~ — ~~~~~~~~~~ (~~~ ~~~~~ ~~~~~~~ ~~~~~ ~~~~~~~~~~), ~~~ ~~~ ~~~~~~~~~ ~~~~~ ~~~~~ ~~~~~ ; ~~~~~~~~’~~~~ ~~~~~~~~ ~~~~~~~~~~~~~~~ ~~~~~ ~~’~~~~~~~~ des contribuables feraient ~~~~ ~~~~~~~~~~ ~~ ~~’~~~ ~~~~~ ~~~~~~ ; ~~~ ~~’~~~~~~~~~ ~~~~ ~~~~~-~~~~~~~~ ~~’~~~~ ~~~~~ ~~~ ~~~~~~~~~~, ~~~ ~~~~~ ~~~ ~~~~~~~~ ~~~ ~~~~~~~~~, ~~~~~-~~~~~, ~~~ ~~~ ~~~~~~ ~~~ ~~~~~~ de palais. Je ~~’~~~~~~~~ ~~~~~~~~~~ ~~ ~~~ ~~~~~~~~~~ ~~~~ ~~~~~~~~~~~, ~~~~~ ~~~~ ~~~~~~ ~~~~~~~~~~~ ~~~ ~~’~~~~~ ; ~~~ ~~~ ~~~~~ ~~~~ ~~~~ ~~~ ~~’~~~~~~~~~~~~~~ ~~~~~ ~~~~~~~~~~~ ~~~ ~~~ ~~~~~~~~~~~ ~~~ ~~~~ appointements, dans l’hypothèse ~~~~~ ~~~~~~~~~~~ ~~~ ~~’~~~ ~~~~~~~~~~~~~~ ~~~~-~~~~~. ~~~~~ ~~~ ~~’~~~~~~~ ~~~~ ~~~~~~~~~ ~~ ~~~~~~~~~ ~~~~~ ~~~~~~~~~~~~~, ~~~ ~~~ ~~~~~~~ : ~~’~~~~~~~ ~~~’~~~~~~ ~~~~~~~~~~ ~~~~ ~~~ ~~~~~~~ ~~~~~~~~ ~~~~ me paraîtraient tout ~~ ~~~~~ ~~~~~~~~~~, ~~~ ~~~~~ ~~~~ ~~~~~~~~~~~ ~~~~~ ~~~~ ~~~~~~~~, ~~~~~~~ ~~~~~~~ ~~~~ ~~~~~~~~ ; ~~~ ~~~ ~~~~~~~~~~ ~~ ~~~~~~ ~~~~~ ~~~ ~~~~~~~, ~~~ ~~~~~~ ~~~~~, ~~~ seulement à profiter ~~~~~~~~~~~~ ~~~~ ~~~~~~~~~~~~~~. ~~~~, ~~~ ~~~~~~ ~~~~ ~~~ ~~~ ~~~ ~~~~~~~~~~ ~~~~ ~~ ~~’~~~~~~~. ~~’~~~~~~~~ ~~’~~~ ~~~~~~~~~~~~ ~~~~~~ ~~~~~~~~~~~~~, ~~’~~~~ ~~~~~. ~~~ ~~ ~~ ~~~, ~~~~~~ ~~~~~ l’ennui, un tropisme ~~~~~ ~~~ ~~~ ~~~~~~~ ~~~ ~~~~ ~~~~~~ ~~~~~~.\nvoir l’entrée du mercredi 2 janvier 2019 et ses 4 images dans Le Jour ni l’Heure


Ploue - Wikipedia\nPloue (betek 2015)\n5 792 ann. (2019)\n47° 54′ 56″ Norzh\n3° 20′ 02″ Kornôg / 47.9155555556, -3.33388888889\nbihanañ 13 m — brasañ 164 m\nPloue a zo ur gumun eus Breizh e Bro-Wened e departamant ar Mor-Bihan. Penn kanton e oa betek 2015.\n10.1 Tro Bro-C'hall war varc'h-houarn\n13 Dave ha notennoù\nDiwar « plou » ha Doe, manac'h brezhon.\nEn geoted e gember en aour, e gab en erminig karget gant ur c'houdreustell gommek en glazur.\nDiviz-kêr: 26 a viz C'hwevrer 1981\nMelestradurezh: krouet e voe ar gumun e 1790. Gant al lezenn eus an 23 a viz Eost 1790 e voe lakaet da bennlec'h kanton Ploue gant peder c'humun: Kalann, Lanvodan, Ploue ha Zinzag-Lokrist; e Bann Henbont e oa; miret ha brasaet e voe kanton Ploue e 1801 gant al lezenn eus an 8 pluviôse an IX (28 a viz Genver 1801), dezhi an titl loi portant réduction du nombre de justices de paix; lakaet e voe Ploue en Arondisamant an Oriant bet krouet e 1800,.\n224 gwaz eus ar gumun a gollas o buhez abalamour d'ar brezel, d.l.e. 4,55 % eus he foblañs e 1911 .\nd'ar 1añ a viz Even e kouezhas ur c'harr-nij (Spitfire LFIX marilhet MK798 ha kodet JX-R) eus Royal Air Force (aerlu ar Rouantelezh-Unanet) e Ploue; e nijour a voe gloazet ha tapet gant an Alamaned; mervel a reas en ospital e Roazhon;\nd'ar 4 a viz Gouere e voe tapet 165 000 lur en ti-post gant tud eus ar Rezistañs, ha d'an 3 a viz Eost e voe roet 20 000 Lur d'an FFI.\nDaou soudard alaman bet serret da Lu ar Stadoù-Unanet e miz Eost e Ploue\nAnv R. Hello, unan eus tud Ploue bet fuzuilhet, ouzh monumant Porzh-Loeiz\n1945: d'an 23 a viz Mae e voe kavet korfoù marv pevar den eus ar gumun e-tal gwikadell Porzh-Loeiz. Er Rezistañs e oant; fuzuilhet e oant bet gant al lu alaman.\nMervel a reas 35 den ag ar gumun abalamour d'ar brezel.\nMervel a reas ur milour eus ar gumun e Maroko e 1914, nav all e Brezel Indez-Sina ha tri all e Brezel Aljeria\nD’an 10 a viz C’hwevrer 2006 e oa bet votet ar garta Ya d'ar brezhoneg gant kuzul-kêr ar gumun.\nD'an 22 a viz Mezheven 2006 e oa bet roet d'ar gumun al label Ya d'ar brezhoneg live 1.\nKlasoù divyezhek publik a zo eno abaoe 1994.\nE distro-skol 2021 e oa 133 skoliad enskrivet er c'hlasoù divyezhek (17 % eus skolidi ar gumun evit a sell ouzh ar c'hentañ derez)\nChapel Intron-Varia ar Bleuñv.\nWar lez ar Skorf emañ Ploue.\n1954 : Alan Botrel, skrivagner brezhonek.\n2015 : Herri ar Borgn, skrivagner brezhonek.\nTud hag o deus bevet eno[kemmañ | kemmañ ar vammenn]\nStefan ar Strad, skrivagner brezhonek, a zo bet person e Ploue.\n15 a viz Gouere 1998 : loc'hañ a ra 4e tennad-hent Tro Bro-C'hall eus Ploue war-du Cholet (Maine-et-Loire).\n14 a viz Gouere 2002 : 8vet tennad-hent Tro Bro-C'hall etre Saint-Martin-de-Landelles (Manche) ha Ploue; trec'h eo Karsten Kroon (Izelvroioù).\nBro-Saoz Pershore 1996\nAlamagn Küps 1998\n(br) Ploue war lec'hienn Geobreizh\n↑ Robert Bouvier, Bernard Le Montagner, Alain Revoy ha Dominique Reynaud, Histoire de la Poste dans le Morbihan, Embannadurioù Liv'Editions, Ar Faoued, 2006, pajennoù 59, 146, 168 ha 270\n↑ Cassini - EHESS - Ploue - Fichenn ar gumun\n↑ Robert Bouvier, Bernard Le Montagner, Alain Revoy ha Dominique Reynaud, Histoire de la Poste dans le Morbihan, Embannadurioù Liv'Editions, ar Faoued, 2006, pajennoù 272 ha 273\nAdtapet diwar « https://br.wikipedia.org/w/index.php?title=Ploue&oldid=1970893 »


Pajenn:Instructioneu santel ar er gurionnéeu principal ag er religion, 1790.djvu/73 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/73\nAg er Garanté e zeliamb demb-ni hun hunan.\nJesus-Chrouist a p’en dès ordrénét demb carein hun Nessan èl-omb hun hunan, e ra d’antand é teliamb hum garein ni-memb, hac é teli er garanté e zeliamb demb-ni hun hunan, boud er regl ag er garanté e zeliamb d’hun Nessan. Rac pe vehai attàu desordr er garanté dohemb hun hunan, Jesus-Chrouist n’en devai quet larét : Hui e garou hou Nessan èl-oh-hui hou ç’hunan. Mæs ehue pe vehai perpet leal er garanté-ze, hur Salvér n’en devai quet larét : En hani e gar é vuhé, hé hollou ; mæs en hani hé hâssa ér béd-men, hé honservou aveid er vuhé éternel. S. Paul e laq ehue é mésq er béherion er-ré e hum gav un dra-benac, hac é hum gar raï.\nEr garanté dohemb-ni memb e zou mat, ma ne hum garamb meid a gaus de Zoué hac a balamor tehou, ha mar domb coutant perpet ag er péh e ra demb ér stad m’en dès hul laqueit. Rac hum glêm a volanté Doué, e zou ur merche en hum garamb-ni hun hunan mui eit Doué. Hum garein e zou clasq bout heurus ; ha jamæs heurus n’eèllamb bout nameit guet Doué. Rac-cè er garanté santel dohemb hun hunan e ra demb dezirein ha poéniein de ounid er madeu éternel, ha seèllèt er madeu tamporel èl moyandeu eid arrihue ér madeu ag en Nean : hi hun désq de garein ha de gonservein er vuhé-men, non pas a gaus de joyeu er béd, nac a gaus de gou-\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/73&oldid=129166 »


Eil levr - III - Wikimammenn\nEil levr - III\n◄ Red eo d’e-omp en em lakaat etre daou-arn ann Aotrou Doue e pep tra Eil levr - III Diwar-benn ann den a zo glann he ene hag eeun he galoun ►\nDiwar benn ann den a gar ar peoc’h.\n1. — En em zalc’hit da genta e peoc’h hoc’h-unan, hag ec’h hellot goude digas ar peoc’h d’ar re all. Ann den a gar ar peoc’h, a dal kalz muioc’h eget ann den desketa. Ann den a ia da heul he c’hoantegesiou fall, hen-nez a gas bep mad da fall hag a gred eaz d’ann drouk.\nAnn den mad pa gar ar peoc’h, a dro pep tra e mad. Ann hini a vev er gwir beoc’h ne ziskred war nep den. Enn enep, ann hini a zo ginet ha drouk, hen-nez a zo bepred he spered e diskred ; n’ema ket e peoc’h he-unan, ha ne fell ket d’ezhan e ve ar re all e peoc’h kennebeut.\nLavaret hag ober a ra ar pez ne dlefe ket lavaret nag ober, ha lezel a ra ar pez a ve aliez gwelloc’h d’ezhan da ober. War evez euz ar pez a dle ar re all da ober, e lez ar pez a dlefe da ober he-unan.\n2. — Bezit ’ta da genta c’hoantek hoc’h-unan da vont war gresk er mad, hag ec’h hellot goude, gant gwir abek, kentraoui ar re all. Bez’ ec’h ouzoc’h ervad golei ho faziou hoc’h-unan ha kaout dezho eunn digarez-bennag, ha ne fell ket d’e-hoc’h e ve mad digarez ar re all. Lealoc’h e ve d’e-hoc’h en em damall hoc’h-unan, ha teurel ar beac’h diwar ho nesa.\nMar fell d e-hoc’h beza gouzanvet, deskit gouzanv ar re all. Gwelit pe geit emoc’h c’hoaz diouz ar re ho deuz ar gwir garantez, gwelit peger pell emoc’h c’hoaz diouz ar re a zo izel a galoun ; ar re-man ne ouzont ket petra eo kaout drouk oc’h den, nemet out ho ho-unan.\n3. — Ne d-eo ket eunn dra ziez beva e-touez tud vad ha sioul ; eunn dra eo hag a blij atao d’ann holl ; rak pep-hini a gar beva e peoc’h, hag holl e karomp muioc’h ar re a zo a-unan gan-e-omp. Hogen, beva e peoc’h e-touez tud ginet, e-touez tud fall ha direiz hag e-touez ar re a zo a-enep d’e-omp, a zo eur c’hras vad, eunn dra da veza meulet hag a ziskouez ez omp kalounek.\n4. — Bez’ ez euz tad hag a vev e peoc’h gant-ho ho-unan, hag ivez gant ar re all. Hiniennou a zo ne hellont ket beva e peoc’h na lezel ar re all e peoc’h ; eur beac’h int d’ar re all, ha gwasoc’h beac’h d’ezho ho-unan. Bez’ ez euz ive tud hag a vir ar peoc’h enn-ho ho-unan, hag a labour da lakaat ar re all da veva e peoc’h.\nEr vuez reuzeudik-man, ar gwir beoc’h a zo o c’houzanv a galoun hag hep klemm, kent eget o veva heb enebiez e-bed. Ann hini a oar gouzanv ar brasa poaniou, hen-nez en deuz ar brasa peoc’h ; treac’h eo d’ezhan he-unan hag ive d’ar bed, mignoun eo da Jezuz-Krist, bez’ en devezo rouantelez ann env.\nEuruz ar re a gar ar peoc’h, rak galvet a vezint bugale Doue. Na peger kaer eo ann hano-ze ! Na peger kaer eo ar gentel a zo enn-han ! Ar peoc’h a zo ar reiz dreist pep reiz ; ann drouk-rans avad, ann dizunvaniez hag ar brezel ne d-int dilammet war ann douar nemet dre ann direiz ha dre ar pec’hed. Dre-ze, n’euz peoc’h e-bed el leac’h m’ema ar pec’hed : n’euz peoc’h e-bed evit ann den a zo he spered hag he garantez a-enep d’ar reiz ; n’euz peoc’h e-bed evit ann den a fell d’ezhan ober ar pez a zo a-enep d’ar wirionez ha da ioul Doue ; n’euz peoc’h e-bed evit ar rouantelesiou a zo ho c’helennaduresiou hag ho lezennou dishevel dioc’h kelennaduresiou ha lezennou Doue. Nep piou-bennag, den pe bobl, a dorr al lezennou-ze hag a nac’h ar gelennaduresiou santel-ze, ha pa ne ve nemet enn eunn dra hep-ken ; d’ann den-ze, d’ar bobl-ze o sevel a-enep Doue, e teu rak-tal he gastiz. Diez eo hep gouzout perak ; n’ouzoun ket petra zo o kas hag o tigas anezhan tu-ma tu-hont, e nep leac’h ne gav ar peoc’h. Evel Kaïn goude he dorfed, en deuz aoun. Nann, nann, ne d-euz peoc’h e-bed nemet evit bugale Doue ; ar peoc’h zo enn ho c’haloun, mad her c’havont ha skuilla a reont anezhan e kaloun ar re all. Redek a ra, kouls lavaret, euz ho c’haloun e-c’hiz ma rede ar steriou braz war ann douar ma’z edo hon tad kenta enn-han, enn amzer ma’z oa c’hoaz glann he ene. Pa skoio ar maro he daol diveza, neuze c’hoaz e vezo peoc’h, rak rouantelez Doue a zo gwirionez ha peoc’h.\n— Bugale Doue, it d’ar rouantelez a zo bet savet evid-hoc’h abaoue ar penn kenta euz ar bed.\nAdtapet diwar « https://br.wikisource.org/w/index.php?title=Eil_levr_-_III&oldid=74518 »\nKemm diwezhañ d'an 17 Gwe 2015 da 13:23


Indonezeg - Wikipedia\n(Adkaset eus Bahasa Indonezia)\nKomzet e : Indonezia, Malaysia, Timor Lorosae (Timor ar Reter)\nKomzet gant : >200 milion\nRenkadur : 5\nYezh ofisiel e : Indonezia\nAkademiezh : Pusat Bahasa\nKod SIL IND\nWikipedia en indonezeg.\nUr yezh malayek-polinezek eo an indonezeg (indonezeg: bahasa Indonesia, "yezh Indonezia"), komzet gant 165 milion a dud en holl, en o zouez 30 milion evel yezh kentañ en Indonezia hag e Timor Lorosae.\nDaoust ma vez komzet evel yezh kentañ gant 7% eus poblañs Indonezia hepmuiken ez eo ar yezh ofisiel eno rak komzet e vez evel eil yezh gant meur a hini all ha talvezout a ra da yezh voutin pe lingua franca en ur stad ma reer gant tro-dro da 300 yezh en holl.\nUr yezh nevez an hini eo dre ma oa bet didroc'het diouzh ar malayeg, ha krouet ar yezh unvan anvet indonezeg e 1945. Kenderc'hel a ra an dud avat da gemmeskañ an indonezeg gant o yezhoù kentañ hag un diforc'h bras a c'hell bezañ etre ar yezh "c'hlann" implijet war ar skingomz pe er c'helaouennoù ha yezh ar bobl.\nDaoust ma vezont distaget en un doare disheñvel ha daoust d'ar gerioù a orin izelvroek a gaver stank a-walc'h en indonezeg, ez eo chomet tost-tre d'ar malayeg dre vras betek ma'z eo luziet a-walc'h gouzout hag-eñ ez eus yezhoù disheñvel anezhe e gwirionez kentoc'h evit doareoù disheñvel eus un hevelep yezh voutin.\nSkrivet e vez an indonezeg gant al lizherenneg latin:\nNe rak ar yezh diforc'h ebet etre an anvioù-kardarn hag ar raganvioù personel hervez o jener, da skouer adik "breur/c'hoar yaouankañ". Implijet a c'hell bezañ an anv-gwan ma vez ezhomm evit merkañ reizh tud pe loened, da skouer adik laki-laki "breur (yaouankañ)".\nMerket e vez al liester dre eilañ an anv-kadarn nemet pa vez ret pouezañ war al liester, da skouer orang "den", orang-orang "tud/meur a den". Implijet e evz an unander goude un niverenn evel e brezhoneg, da skouer seratus orang "kant den".\nDaou stumm zo evid ar c'hentañ gour liester (brezhoneg: "ni"), hervez ma vez kontet pe get an den emeur o komz dezhañ, da lâret eo kami "me, an dud emaon gante met ket "te" an hini emaon o kaozeal ganit" ha kita "me ha "te" emaon o kaozeal ganit (hag an dud all a zo ganin ma vez dioute)".\nPeurliesañ e vez kavet an urzh SVO (rener-verb-renadenn).\nNe vez ket displeget ar verboù. Mar bez ezhomm e vez merket an amzer gant adverboù.\nDiouzh an tu all avat ez eus ur sistem rakgerioù pinvidik-tre evit merkañ perzhioù all, da skouer:\nan tu-gouzañv hag an tu-ober\ntranzitivelezh ar verboù\nGeriaoueg[kemmañ | kemmañ ar vammenn]\nAn darn vrasañ eus gerioù an indonezeg a zo a-orin aostronezek.\nA-hed hec'h istor, ar yezh-se he deus bet kemeret gerioù diwar yezhoù a-beb seurt :\nsañskriteg : 750 ger ; d.s. kerja (labour), warna (liv), guru (kelenner), kepala (penn), negara (bro), budi (furnez), bumi (douar), putera (priñs)...\narabeg : 1000 ger ; d.s. alamat (chomlec'h), kamus (geriadur), dunia (bed), selamat hari/... (devezh/mad, kiv. salam aleikom)\nportugaleg (hag ivez spagnoleg ha italianeg) : 125 ger ; d.s. sekola (skol), kereta (karr-tan), biola (violoñs), gereja (iliz), sabun (soavon), meja (taol, b.), minggu (sul), jendela (prenestr)...\nsinaeg : un nebeudig gerioù hebken : pisau (kontell), kongsi (embregerezh) ;\nha dreist-holl an izelvroeg : 10 000 ger ; d.s. polisi (polis), kualitas (perzh-mat), telepon (pellgomz), bis (karr-boutin), kopi (kafe), rokok (sigaretenn), universitas (skol-veur)...\nAn darn vrasañ dioute a zo "gerioù etrbroadel". Ar re all ne vezent ket kavet en bahasa Malaysia, peogwir e oa bet trevadennet Malaysia gant ar saozon.\nIndonesian 101 Kentelioù indonezeg evit deraouidi ha beajourion\nDeskiñ indonezeg e 7 devezh\nAdtapet diwar « https://br.wikipedia.org/w/index.php?title=Indonezeg&oldid=1865846 »\nKemmoù diwezhañ degaset d'ar bajenn-mañ d'an 15 C'hwe 2020, da 04:51.


Accueil / Degemer / À la Une / Gouel kan ar vartoloded: berzh adarre !\nMaxime TOUZE 17 août 2015\nAn dibenn-sizhun diwezhañ e oa bet dalc’het evit an daouzekvet gwech ar festival-mañ e Pempoull, war ar porzh. Hag hervez an aozerien e vefe tizhet ar rekord, en tu all da 155 000 a dud, da wiriekaat er sizhun-mañ. Distro war unan eus festivalioù brudetañ Breizh.\nBep daou vloaz e vez aozet ar festival-se e kêr an Islandiz. Ha berzh ur wech ouzhpenn ! Laouen an dud hag an aozerien. War-dro 200 bag da arvestiñ, ouzhpenn 2 000 a sonerien hag a ganerien, sonadegoù e pep lec’h war bemp leurenn, er straedoù hag en tavarnioù. Hag a bep seurt zo bet klevet. Kanaouennoù martoloded evel-just, sonerezh hengounel eus Breizh hag eus ar bed hag ivez strolladoù n’int ket dre ret e tem ar festival met ar pezh a ro tro d’an dud da selaou tonioù disheñvel ha gwelet tud vrudet. Ha n’eus ket bet kerseenn ebet gant ar sonadegoù. Denez Prigent evel-just hag en deus graet ur show a-feson, Barba Loutig da skouer, ur strollad fest-noz gant peder flac’h hag a zo plijus-tre da glevet, pe c’hoazh Les Goristes evit Breizh o deus roet kalz a blijadur. Met ar re eus an diavaez ivez: Hugues Aufray, Youssou N’Dour, Luz Casal, The Broken Circle Breakdown Bluegrass Band, I Muvrini hag o deus kanet «Tri Martolod» hag ur bern reoù all.\nPlas ar brezhoneg a zo da venegiñ rak eno e vez roet ur gwir blas dezhañ. Panelloù heñchañ divyezhek war al lec’h, ouzh ar standoù ivez hag a-wechoù e brezhoneg nemetken. Ar c’hemennadennoù a vez graet e brezhoneg da gentañ ha goude e galleg hag e saozneg. Tamm-ha-tamm e vez muioc’h a vrezhoneg e festivalioù Breizh-Izel met ret eo lâret, ma vez keñveriet gant hini An Oriant, n’eus ket bet fazi ebet e Pempoull, e porzh ar Gelted ne lârer ket.\nHag evit ma tremenfe mat ar festival evit an arvesterien ez eus bet bodet ar bloaz-mañ 1800 a dud a youl vat. Perzh ar festival ez eo ivez goulenn gant kevredigezhioù ar c’horn-bro da gemer perzh. Un dra vat evit buhez kevredigezhel ha sevenadurel ar gêr hag an trowardroioù. Ha kavet e vez kalzik a izili eus an UDB, en o zouez evel-just prezidant ar festival, Pierre Morvan, hag a ra kement evit ar festival. Emgav a-benn daou vloaz neuze etre an 11 hag an 13 a viz Eost 2017 evit ur gouel eus ar re blijusañ.\nPartager la publication "Gouel kan ar vartoloded: berzh adarre !"


Red Faction (heuliad c'hoarioù video) - Wikipedia\nRed Faction (heuliad c'hoarioù video)\nC'hoari tenn kentañ sell (First-person shooter)\nNordic Games (2013-bremañ)\nTenn kentañ sell\nVolition Stadoù-Unanet Amerika\nNordic Games Sveden\nRed Faction - 22 a viz Mae 2001\nRed Faction a zo anv un heuliad c'hoarioù video savet gant ar studio Volition hag embannet gant Nordic Games. Kroget er bloavezh 2001, ar c'hoarioù Red Faction a zo bet embannet war ar savennoù Microsoft Windows, Mac OS ha kalz koñsolennoù, evel ar PlayStation 2, GameCube, Xbox, PlayStation 3 hag Xbox 360. An heuliad c'hoarioù Red Faction a zo un heuliad gant kemennadennoù lies a-berzh krouerien ar c'hoarioù. Unan penn anezho a zo ar reveulzi sokialour, ar stourm sokial.\nKregiñ a ra da gentañ gant stourmoù labourerien ar maengluzioù e Red Faction ha Red Faction: Guerrilla, betek tizhout ar stourm evit risañ ur vonarkiezh e Red Faction II. Ar blaz stourm sokial ha broadelour a chom war an heuliad abaoe 2001.\nLodennoù d'an heuliad c'hoarioù Red Faction\n2001 Red Faction Volition\n2002 Red Faction 2 Volition\n2009 Red Faction: Guerrilla Volition\n2011 Red Faction: Armageddon Volition\nAdtapet diwar « https://br.wikipedia.org/w/index.php?title=Red_Faction_(heuliad_c%27hoarioù_video)&oldid=1851852 »\nC'hoarioù video THQ


Banneg - Wikipedia\nBanneg zo un enezennig e gwalarn enezeg Molenez, etre Balaneg hag Eusa.\nBihan eo Banneg: 800 m hed zo dezhi, 200 m led, ha 22 devezh-arat. An tostañ douar da Eusa eo: ul lev anezhi emañ, er gevred dezhi, ha tremen a ra ar Froñveur etrezo. Met tostoc'h da Vanneg eo Balaneg: un hanterlev nemetken.\nIzel eo an aod a-dal da Volenez, traezh ha bili anezhi. Div enezennig all zo er c'hreisteiz: Enez-Kreiz ha Roc'h-Hir. War ur roc'h e beg Maen-Tenzel emañ tour-tan Kereon. En hanternoz ez eus ur roc'h anvet Mouliged, an anv a vez graet eus tud Molenez.\nPerc'henned[kemmañ | kemmañ ar vammenn]\nDepartamant Penn-ar-Bed eo perc'henn an enez, abaoe bezañ diberc'hennet ar gompagnunezh Alb-Stella a oa deuet war-lerc'h an N.S.E.O., war-lerc'h skrid-arest an 08/11/1971 a embanne "talvoudegezh foran" prenadenn an departamant.\nEmañ an enez e Park an Arvorig abaoe an 30 a viz Gwengolo 1969. Meret eo gant an SEPNB abaoe miz Here 1976, ha difennet eo ouzh an dud mont warni.\nD'an 10 a viz Ebrel 1964 e oa bet divodet an N.S.E.O. a oa annezet e Pariz (4, rue Camille Tahan) ha renet gant an aotrou beleg Laurent. Ganti e oa bet prenet Banneg digant an itron Huon de Penanster hag he fried an aotrou Cesbron Lavan, dirak an noter, an aotrou Kozhig a Landerne, evit 20 000 lur.\nBanneg, en enezeg Molenez\nAdtapet diwar « https://br.wikipedia.org/w/index.php?title=Banneg&oldid=1893041 »\nKemmoù diwezhañ degaset d'ar bajenn-mañ d'an 25 Gen 2021, da 20:05.


Ti-kêr Gwened: ur gwir youl evit kas àr-raok ar brezhoneg ? - 7seizh.info\nHome DIA Ti-kêr Gwened: ur gwir youl evit kas àr-raok ar brezhoneg ?\nFazi (met bout zo bet meur a unan dija)? Divarregezh servijoù an ti-kêr? Pe emzalc’h an dilennidi « é tenniñ d’ar jezuisted » doc’h ar brezhoneg ? (hrevez ster gwazhaus ar ger-mañ : da larêt eo gerioù brav, pe fromus dirak an dud , met àr-dreñv ne reont ket foutr kaer ag ar paour-kaezh brezhoneg ha ne faot ket dezhe chañch tra erbet e gwirionez pe d’ar gwazhañ toud roiñ an tamm aluzen d’ar paourkaezh Yann vrezhoneger klasker bara ! )\nKroget e oa « mat » an traoù neoazh daou vlez zo ! Pa oa bet dilennet an Aotrou Maer David Robo e miz Meurzh 2014 e oa bet anvet gantañ Patrick Mahé èl kuzulier-kêr dileuriet e-karg ag ar brezhoneg, sevenadur Breizh hag an darempredoù etrevrodal Breizh. En gavet e oa ar strollad da gentañ get ar maer ha goude get ar c’huzulier ti-kêr dileuriet. Reit e oa bet dezhe un teul get kinnigoù fetis evit kas àr-raok ar yezh e Gwened !\nChomet eo bout Kêr Gwened da live 1 karta « Ya d’ar brezhoneg » reit e Miz an Azvent 2007 (pevar live a zo enni), Hrevez engouestloù kemeret get an ti-kêr e vehe bet tizhet al live 2 3 blez goude. 9 blez goude gortoz pell, gortoz gwell ???\nChañchet ‘vez plankennoù straed ar c’harter istorel (staliet tost 10 vlez zo, get un tamm brezhoneg àrne) tamm ha tamm get plankennoù straed « klasel » unyezhek! D’ar memes koulz e vez staliet get Kemper ha Naoned plankennoù-straed divyezhek bremañ …. ,\nDiaes eo kompren poell ar panellerezh-hent e Gwened : ur wezh diyhezhek, ur wezh hanter-divyezhek hag a wezhoù nann-divyezhek ( ha get fazioù yezh oc’hpenn rak ne faota ket an ti-kêr kas ar « mat da dennañ » d’an ofis evit bout reizhet !)\nLid-digeriñ un Ti ar Vro, get ur feurm gwall disasur ( 3 blez hepken, ur feurm a c’heller bout adnevesaet bep blez, nameit ma vo kaset ul lizher get an ti-kêr 2 viz araok..) en ur savadur lec’h ma oa gwezhall kevrenn ar gwir Skol-veur Kreisteiz Breizh. Fiziet eo bet ar savadurioù (an estaj kentañ, goullo eo an eil estaj) d’un emglev bro get ur gevrat termenet ha digoret d’an daoulamm un « ti ar vro » hep implijad 6 miz goude bet digoret. « Da freskaat » emañ al lec’hioù hag dav eo d’ar c’hevredigezhioù o defe c’hoant (c’hoazh !) d’en em staliiñ da baeiiñ an tredan, an dommerezh, preniñ o bonnoù wifi mui ar c’houmanant rouedad ! Diaes komz a vrokusted a-berzh an ti-kêr neuze ! Ha ma vehe ar c’hoant get an ti-kêr da adtapout savadurioù (kastell an erminig) bet implijet gant Skol Uhel ar vro (lakaet e ti ar vro) a vehe kaoz ?\nNeuze , da betra a servij ur c’huzulier « dileuriad » e-karg ag ar brezhoneg n’en desu galloud erbet evit kas àr-raok an traoù e servijoù an ti-kêr ? Sklaer èl lagad an naer ne faot ket d’an ti-kêr kas da benn ur gwir politikerezh yezh evit ar brezhoneg !\nPrevious articleMairie de Vannes: une volonté d’avancer pour la langue bretonne ?\nNext articleLe référendum catalan à l’épreuve


Argadenn 2019 a-enep Rojava - Wikipedia\nArgadenn 2019 a-enep Rojava\nArgadenn 2019 a-enep Rojava, anvet Oberiadur mammenn ar peoc'h (Turkeg: Barış Pınarı Harekâtı) gant gouarnamant Turkia, zo un oberiadur-brezel kroget d'an 9 a viz Here 2019 gant Nerzhioù lu Turkia ha Lu Dieub Siria war douaroù melestradurezh emren Norzh ha Reter Siria, anvet Rojava. Difennet eo al lec'h gant Nerzhioù Demokratel Siria.\nBombezadenn Ras al-Ayn d'an 10 a viz Here 2019\nEndroadur ar stourmoù e Norzh Siria e miz Here 2019:\n██ Tiriadoù suj d'ar Gured\n██ Tiriadoù suj da Durkia dre Armee Broadel Siria\n██ Tiriadoù suj d'ar gouarnamant sirian hag e harperien\n██ Tiriadoù irakian\nD'ar 6 a viz Here 2019, melestradurezh Trump a roe urzh da nerzhioù lu SUA kuitaat biz Siria. Eno e oa bet soudarded stadunanat o harpañ ar Gurded a-enep ar Stad Islamek. Un argadenn gant Turkia zo bet kroget d'an 9 a viz Here 2019 gant bombezadennoù gant Aerlu Turkia war kêriadennoù nepell diouzh an harzoù, evel Ras al-Ayn.\nHervez degemenner ar prezidant Recep Tayyip Erdoğan, an oberiadur a vefe graet evit "reizhañ demografiezh" norzh Siria. An oberiadur e-maez lezenn zo bet gwelet fall dre ar bed a-bezh.\nAdtapet diwar « https://br.wikipedia.org/w/index.php?title=Argadenn_2019_a-enep_Rojava&oldid=1852517 »\nDernière modification le 22 Her 2019, à 20:37\nKemmoù diwezhañ degaset d'ar bajenn-mañ d'an 22 Her 2019, da 20:37.


Kredenn-genvevañ vreizhek Anjela Duval – Jakeza Le Lay - Anjela Duval\nAr Vretoned a zo tud a galon.\nPa lennan oberenn Anjela Duval en em lavaran ma-unan : se an hini eo al lennegezh vrezhonek. Un tammig souezhus e c’hell bezañ an evezhiadenn-mañ met, da’m soñj, eo barzhoniezh Anjela Duval ur skouer vat eus al lennegezh vrezhonek a-vremañ.\nNe glaskin ket er pennad-mañ termeniñ al lennegezh vrezhonek, re risklus e vefe sevel ur c’helennadur war ar poent-se hep menegiñ oberennoù all. O studiañ barzhoniezh Anjela e vez santet aes, koulskoude, he feiz er gumuniezh vreizhek hag a zo don. Setu aze marteze mel he barzhoniezh hag an hini eo a respont d’ar brezegenn skolveuriek a-vremañ : petra eo ul lennegezh vroadel ? Ur goulenn poellek eo evel-just : daoust hag-eñ eo trawalc’h skrivañ e brezhoneg evit kenderc’hiñ ul lennegezh vreizhek ? Pe daoust hag-eñ eo breizhek ul lennegezh savet e galleg pe en ur yezh all ? Un dael gozh eo, met digor atav ha digoroc’h c’hoazh hiziv eget na oa dec’h en abeg d’un ideologiezh nevez e-keñver lenne- gezh ar broioù bihanañ, hini ar « métissage textuel »…\nBarzhoniezh Anjela Duval a ginnig deomp prederiañ un tammig diwar-benn ster al lennegezh ha, resisoc’h, diwar-benn ster ul lennegezh vroadel.\nN’eo ket a-walc’h reiñ\nRet eo en em reiñ.\nEvel-se e komze Anjela Duval. Ar frazenn-se a oa en unan eus he c’hartoñsadoù paperioù, gant ur roll krenn-lavarioù nevez-ijinet ganti, ha diwar ar ger-stur-mañ eo bet savet he buhez evel e c’hellimp gwelout a-dreuz hec’h oberenn lennegel.\nDre ma tiazeze he flanedenn war an hevelep doare-soñjal e c’heller lakaat da wir e klaske Anjela bevañ e donder an traoù ; ar pal ganti : servijout ar bed a oa en he zro, hec’h amezeien, he c’herent hag he bro.\nDouget d’al lennegezh, eo deut da Anjela ar c’hoant skrivañ. Ne oa ket un dra anat er mare-se pa oa ar galleg oc’h erlec’hiañ ar brezhoneg : e peseurt yezh neuze e c’hallfe bezañ skrivet he barzhoniezh ? Savet e brezhoneg, o vevañ dre ar brezhoneg ne vefe ket bet poellek dezhi skrivañ en ur yezh all. Koulskoude e oa ret da Anjela en em lakaat da studiañ yezh he zud, na ouie ket skrivañ, daoust dezhi bezañ hini he c’halon. Labour ouzhpenn dezhi « goude trevell ken danvezel »*. Un dibab he doa graet ar varzhez, ha ne oa ket an hini aesañ met an hini a glote ar muiañ gant he zemz-spered, he brogarantez hag a zo ken splann en hec’h oberenn :\n(…) War va dremm kozh skarnilet\n’Lenner poanioù va Bro\nVa Breizh-din trevadennet\nO stourm ouzh ar maro. (…)\nHogen va Breizh a garan\nOuti em eus Truez\nPa n’hellan he redimañ\nGant va foan, va Buhez (…)*\nUr wech kroget ganti da skrivañ e brezhoneg, e oa lañset Anjela Duval war hent ar stourm : stourm evit saveteiñ he yezh hag he bro. Klask a raio atav komz evit he c’henvroidi, displegañ o zrivliadennoù a c’hoanag pe a zigoanag, o levenez hag o glac’har, da lâret eo o buhez Breton hag a c’hell bezañ start da vevañ keit ha ma vez kudennoù politikel er vro. A-drugarez da varzhonegoù zo evel « Ar Vistri », pe « A Galon hag a Spered – Derc’hent ar prosez », pe c’hoazh « Gwin ruz », e vez santet fromoù Anjela e-keñver he bro hag he fobl, hag evel-se e teu oberenn Anjela da vezañ ur seurt testeni eus hec’h amzer. Ha diskuliet aes eo an dianav dre ar from :\nLonk. Lonk ’ta ! Lonk hardizh\nLonk betek dislonkañ\nAr marc’hadour gwelien ruz\nEn deus ezhomm da vevañ\nLonk. Ya, lonk dizamant\nEus da gozhni.\nAr Stad c’hall, te ’oar,\nA zo brokus e-keñver da seurt.\n— Pa ne vi mui evit lonkañ,\nPa ne ri mui ’met dislonkañ,\nGoude bezañ peurlonket da stal\nE vezi kaset du-hont\n(D’an ti dizon)\nWar gont ar Stad c’hall. (…)*\nSetu neuze seurt barzhonegoù a vez kavet en oberenn Anjela hag a ziskouez mat penaos e kemere ar varzhez perzh e kudennoù he bro.\nKinnig a ra deomp, en ur mod neuze, ul lennegezh gouestlet, hag a-drugarez da se e vez santet he c’hredenn genvevañ. Homañ, ha hi kreñv, rak bevañ a ra Anjela en hec’h amzer, unanet start gant he c’henvroidi, a vanfe skort koulskoude ma ne rafe ket diouzh ur vent dreistdouarel, pezh ne glotfe ket gant mennozhioù ar varzhez a Vro-Dreger hag he deus kalz a azaouez evit hec’h henaourien.\nHe c’hredenn genvevañ a vez santet ivez dre he c’hoant kenderc’hel war hent he zadoù-kozh. Alies-tre e vez kaoz eus se en he barzhonegoù, pa zegas soñj eus he zud pe eus Bretoned a-wechall — anvioù stourmerien pe sent, hag all, a vez meneget. Neuze ez a Anjela dreist he c’hredenn en ur yezh hag en ur bobl kempred, hag a zo ret koulskoude, evit reiñ pouez d’an hengoun a zispleg un temz- spered breizhek.\n(…) Ur Bobl unvan o tiskenn\neus teñvalded ar Ragistor\nO kantren dre ar Bed\nWar-lerc’h skeud hec’h Huñvre\nO klask ar Gwenva-se peurbadel\nZo bet atav Kredenn ar Gelted (…)*\nSiwazh, an doare-ober-se alies-tre a vez komprenet evel un doare kozh da welout ar vuhez, da lâret eo un doare varv, ha dreist-holl pa vez anv eus he zud aet d’an Anaon, pe eus ar beizanted :\n(…) Tud didalvez emezoc’h\nTud diseven a lavarit\nTud disoursi, a gred deoc’h ?\nNe reont mui netra\nNemet pourmen war o zraktor\nPe ’n o c’harr-tan\nHag all, hag all, hag all\nHa plip plap plap ! (…)*\nHeuliañ hent hon tadoù-kozh a oa er c’hontrol, evit Anjela, kemer awen, ijin, emglev en hengoun, hag ivez kemer kentel diwar furnez ar re-se :\n(…) Ha perak n’em boa ket graet va mad\nEus krennlavar fur va zad ? (…)*\nDre forzh klask bezañ feal d’an hengoun, e vez kejet gant speredelezh ar vro. Barzhoniezh hag oberenn Anjela a zo skouerius war ar poent-se. An tri-c’hard eus he barzhonegoù a zispak trivlioù eus ar soutilañ :\nFenoz deiz-ha-bloaz da varv\nAr bempvet warn-ugent !\nA, va mammig karet. Karet atav\nKement en Tu-hont ’vel ’oas en Tu-mañ\nDreist ar Bez. Dreist an amzer\nUn Eur c’hoazh. Un eur goude hanternoz\nUn Eur c’hoazh e fell din gortoz\n’N ur bediñ. ’N ur eñvoriñ.\nEvel bep bloaz n’hellan repoz.\nDa heuilh a ran en da Galvar\nHa me ouzh troad da Groaz,\nSemplet em glac’har ken bras.\nA ! Gwelout da boan o steuziñ !\nDa zremm o tont lugernus\n’Vel e Goursav. (…)*\nEvel he zud, evel tud he bro, e kendalc’h Anjela war hent ar feiz, n’he deus ket c’hoant da derriñ ar chadenn, hini ar feiz kristen, an hini a ya dreist « d’ar gomz ha d’ar meiz »*. Hag atav e tro he c’halon ouzh ar C’hrist pe ar Werc’hez evit displegañ he foanioù, evit sevel he goulennoù. Evel-se ez eo livet hec’h oberenn gant gerioù relijiel, n’he deus ket aon implijout anezho evel ma kar hed- ha-hed he barzhoniezh :\nItron Varia Vreizh karet\nMirit ar Feiz d’ho Pretoned\nHa grit ma kavo pep hini\nLabour ha bara ’n hor Bro-ni\nBreizh a c’houzañv\nBezit ’vidomp madelezhus. (…)*\nDiwar ur barzhoneg a seurt-se e c’heller kompren gwelloc’h perak e ra Anjela ul liamm etre ar feiz hag he bro. Lemm he spered hag eeun he c’halon, e c’houlenn reizhded e-keñver pep krouadenn doueel. Aze ez eus, moarvat, ur veizadurezh hag a ginnig deomp ur brederiadenn diwar-benn emdroadur spered mab-den.\nNerzh he speredelezh a laka bed an neñvoù da vezañ treuzwelus, e dostaat a ra ouzh hon bed-ni, ha se zo un arouez breizhek a gaver e lennegezh vrezhonek ar c’hantved-mañ ha, da skouer, gant Kervarker, Tangi Malmanche, Maodez Glanndour, ha kavet dreist-holl er bobl vreizhad betek bremañ.\nPeurliesañ e vez santet ijin ha dibarded ul lennegezh vroadel dre speredelezh pe an diouer a speredelezh eus ur vro-mañ-bro, peogwir ’vez displeget dre ar speredelezh donder menozioù ur bobl, ha dreist-holl dre daou dem : hini ar marv hag hini ar garantez. Met gwir eo, ar speredelezh-se a zo lakaet bremañ en arvar gant ren an danvezelouriezh. Neuze e chomo ar yezh muioc’h-mui ar mod efedusañ da ziforc’hañ ul lennegezh vroadel ouzh unan all.\nKreñv eo kredenn-genvevañ Anjela Duval en hec’h oberenn lennegel : da gentañ war un ahel a-blaen dre dibab yezh he bro evit skrivañ ha dre ar c’hoant komz diwar he fenn, hag ivez war un ahel a-blom dre ar pouez a vez roet d’an hengoun pe, mod pe vod, d’an Istor ha d’ar speredelezh. Diwar se e c’heller lavarout eo he barzhoniezh ur var- zhoniezh vreizhek.\nIntentet e vo diouzhtu Anjela koulz gant ar stourmerien ha gant ar bobl, sur a-walc’h peogwir n’he deus ket skrivet na komzet gant he spered nemetken, met dreist-holl gant he c’halon dener sklêrijennet gant ur feiz vev hag ar from-se eo an alc’hwez efedusañ evit stourm evit ur vro ha, war an dro, evit gwirioù mab- den. Met a-drugarez ivez d’he fersonelezh kreñv eo deut a-benn da embann fraez he menozioù don, hag ivez da vezañ dibleg e-keñver tud zo :\nC’hwi ken du ho kalon\nDindan ho mantilli gwenn kran\nC’hwi ken goullo ho kalon\nA bep truez kristen\nDindan ar groaz aour fin\nA dougit war ho peultrin\nBez ’eo hollvedel oberenn Anjela Duval, peogwir eo diazezet he barzhoniezh war ar from ha n’eo ket war ar ouiziegezh hag ar furm nemetken.\nKeñveriet gant oberenn Anjela Duval savet e yezh he bro, digant ur varzhez he doa perc’hennet sevenadur he fobl, e c’heller lavarout eo ar « métissage textuel » un diskoulm dibrizius evit neb a gar e vro. Er c’heñver-se ez eo Anjela Duval ur roc’h e-kreiz un avel-stourm, un tour-tan evit sklaeriañ hon tu-zont.


Ur budjet-perzhiañ evit Kêr Gemper\nLe 14/03/2022 • Mis à jour le 14/03/2022 | 15h31\nGant ar soñjoù bihan e vez savet raktresoù bras !\nReiñ a ra lañs Kêr Gemper d’he budjet-perzhiañ kentañ gant ar c’hoant lakaat an annezidi da gemer perzh e buhez ar gumun. 400 000 € a vo gouestlet d’ar raktresoù ijinet gant ar C’hemperadezed hag ar Gemperiz ar bloaz-mañ, da lâret eo 6 € dre annezad dre geitad. Dasparzhet e vo ar sammad-mañ en un doare reizh etre ar pevar c’harter (Penharz, an Erge-Vihan, ar C’hreiz-kêr ha Kerfeunteun).\n→ Roet e vo lañs d’ar galv a raktresoù d'ar 15 a viz Meurzh.\nPellgargit ar mod implij\nPiv a c’hall kinnig ur raktres ?\nUr raktres a c’hall bezañ kinniget gant :\nUn den pe muioc’h (adalek 10 vloaz)\nAr pevar c’huzul karter\nAn holl a labour e Kemper, a zo a-youl-vat e tiriad ar gumun pe a zo implijerien eus servijoù Kêr\nPeseurt raktresoù a c’hall bezañ kinniget ?\nRankout a ra ar raktresoù kinniget tennañ da varregezhioù kêr met n’eus tem ret ebet : gwellaat an endro bevañ, treuzkemmoù, kengred, sportoù, keodedouriezh, sevenadur, dudi... Gallout a reont sellout diouzh ur c’harter pe kêr a-bezh. Ar pep pouezusañ eo e teufe ar soñjoù d’an annezidi evit treuzfurmiñ kêr hag he c’harterioù.\nAr raktresoù a glot a vo kinniget d’an holl Gemperadezed ha d’an holl Gemperiz e miz Gwengolo. Ar re gant ar muiañ a vouezhioù a vo dalc’het ha lakaet war sav adalek fin ar bloaz pe a-benn daou vloaz d’ar muiañ. Ar re o do kinniget ar raktresoù a c’hallo kemer perzh betek penn.\nEmbannet e vo reoliadur diabarzh ar budjet-perzhiañ d’ar 15 a viz Meurzh :\nPiv a c’hallo votiñ ?\nAn holl annezidi eus Kemper a zo koshoc’h evit 10 vloaz a c’hallo dibab ur raktres.\n→ Galv da raktresoù (eus ar 15 a viz Meurzh d’ar 24 a viz Ebrel 2022)\nAnnezidi hag implijerien Kemper a-us da 10 vloaz a c’hall kinnig o raktresoù e jeparticipeaquimper.bzh pe o leuniañ ur furmskrid en Ti-kêr, en adtier-kêr pe en unan eus ar standoù lakaet er-maez (marc’hadoù, darvoudoù).\n→ Dielfennañ ar raktresoù (eus ar 25 a viz Ebrel da fin miz Eost 2022)\nLabourat a raio ar servij demokratelezh perzhiañ evit dibab ar raktresoù a gloto gant reoliadur diabarzh ar budjet-perzhiañ. Ar re-se a vo dielfennet war-lerc’h gant servijoù ar strollegezh hervez o greadusted teknikel hag arc’hant. Eskemmoù a vo gant ar bodad keodedel. Gallout a raint mont e darempred gant dougerien ar raktersoù evit resisadurioù zo.


Pajenn:Milin - Gwechall-goz e oa.djvu/66 - Wikimammenn\nPajenn:Milin - Gwechall-goz e oa.djvu/66\nKregi a ra ennan, hau d’ur red du gaout he zad, en eur lavaret d’ezan :\n— Sellit, va zad, setu va c’hi. Heman eo mab ar pesketaer hag a vezo va fried, mar kirit rei brema anezan d’in.\n— Bez’ ez pezo anezan, ne virin ket.\n— Brema, eme ar brinsez, e welet ervad e talv heman muioc’h eged an daou all, ha daoust m’ ho pou roet d’ezan eul lestr koz ha re nevez d’an daou-ze, ez eo deut a-benn da gaout eul lestr na oar den pegement e talv.\n— Gwir a leverez, va merc’h. Eun den eo mab ar pesketaer, evit doare. Brema, eme ar roue, n’eus ken tra da ober nemet kas al lestr d’ar porz, rei d’an dud-man o gopr, ha c’houi, va mab-kaer, emezan, deuit ganeomp brema, ma vezo great an eured.\n— Evel a livirit a zo mad ! eme vab ar pesketaer.\nHa dioc’htu e voe kaset al lestr d’ar porz, e voe laosket ar vartoloded goude ma voe bet gopreat mat pep-hini anezo, ha dreist-holl ar martolod koz. Heman a voe pedet gant mab ar pesketaer da zont ganto d’e eured, ha mont a reas.\nEur fest a voe, am eus klevet, ne voe biskoaz fest eveltan. An daou bried yaouank a voe eürus, ha neuze ar pesketaer, deut da vab-kaer ar roue, a voe roue war e lerc’h en hor bro.\nAdtapet diwar « https://br.wikisource.org/w/index.php?title=Pajenn:Milin_-_Gwechall-goz_e_oa.djvu/66&oldid=136705 »


Pajenn:Le Gonidec - Bibl Santel pe Levr ar Skritur Sakr, eil levr.djvu/648 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/648\nlizer san̄t paol abostol\n10. Râg géda a réa ar géar-zé savet war eunn diazez stard, eûz a béhini eo Doué hé-unan ann diazézer hag ann ôbérer.\n11. Dré ar feiz eo ivé é teûaz Sara, hag hî eur zec’hen, da gaoud ann ners da en̄géhen̄ta eur bugel, pétrâ-bennâg ma oa tréménet ann oad gan̄t-hi ; ô véza ma é doa krédet pénaoz é oa gwirion ann hini en doa hé wéstlet.\n12. Dré-zé eo savet eûz a eunn dén hép-kén (hag hén̄ peuz-varô), eunn nésted ker stan̄k ha stéred ann én̄v, ha kenn diniver ha tréaz aot ar môr,\n13. Holl in̄t marô er feiz, hép béza bét ar péz a oa bét gwéstlet d’ézhô, hôgen goudé béza bét hé wélet a bell, goudé béza hé zaludet, ha goudé béza an̄savet pénaoz é oan̄t pirc’hirined ha diavésidi war ann douar.\n14. Râg ar ré a gomz évél-sé, a ziskouéz pénaoz é klaskon̄t hô brô.\n15. Ha ma hô doa koun eûz ann hini a béhini é oan̄t deûet, ho doa amzer a-walc’h évid distrei enn-hi.\n16. Hôgen bréma é c’hoan̄taon̄t gwelloc’h brô, da lavaroud eo, brô ann én̄vou. Ével-sé Doué n’en deûz kéd a véz ô véza galvet hô Doué, ô véza ma en deûz aozet eur géar d’ézhô.\n17. Dré ar feiz eo é kinnigaz Abrakam Izaak, pa oé temptet ; râg hé vâp-pennher eo a ginnigé, da béhini é oa gréat ar wéstlou ;\n18. Ha da béhini é oa bét lavaret : É Izaak é vézô galvet eur wenn d’îd.\n19. Menna a réaz pénaoz é helljé Doué hé zazorc’hi eûz a douez ar ré varô, hag ével-sé hen digéméraz ével eunn hévélébédigez.\n20. Dré ar feiz eo é vennigaz Izaak Jakob hag Ézau war ann traou da zon̄d.\n21. Dré ar feiz eo é teûaz Jakob, pa oa daré da vervel, da rei hé vennoz da holl vugalé Jozef, ha da azeûli penn hé vâz.\n22. Dré ar feiz eo é teûaz Jozef, pa oa daré da vervel, da ôber mének eûz a ergerz bugalé Israel, hag é rôaz gourc’hémenn diwar-benn hé eskern.\n23. Dré ar feiz eo, pa oé ganet Moizez, é oé kuzet é-pâd tri miz gan̄d hé dûd, ô véza gwélet é oa kaer ar bugel ; ha n’hô doé kéd a aoun râg gourc’hémenn ar Roué.\n24. Dré ar feiz eo, pa oé deûet brâz Moizez, é tinac’haz beza mâb da verc’h Faraon ;\n25. Hag é kavaz gwelloc’h béza glac’haret gan̄t pobl Doué, égét kaoud dudi ar péc’hed évid eunn amzer ;\n26. O sellout dismégan̄s ar C’hrist ével brasoc’h madou, égét ten̄zoriou ann Éjipt ; râg arvesti a réa ar gôbr.\n27. Dré ar feiz eo éz éaz-kuît eûz ann Éjipt, hép kaoud aoun râk buanégez ar Roué ; râk stard é choumaz ével pa en défé gwélet ann diwéluz.\n28. Dré ar feiz eo é lidaz ar Pask, hag ar skûḻ goâd ; évit na zeûjé kéd ann hini a lazé ar ré gen̄ta-ganet, da skei gan̄t-hô.\n29. Dré ar feiz eo é treûzchon̄t ar Môr rûz, ével pa vijé bét douar séac’h ; hag ann Éjiptianed, ô véza hé arnodet ivé, a oé beûzet.\n30. Dré ar feiz eo é kouézaz mogeriou Jériko, goudé ma oé gréad ann drô anézhô é-pâd seiz dervez.\n31. Dré ar feiz eo na oé két kollet gan̄d ann dûd diskrédik, Rabab ar c’hrék fall, péhini é doa digéméret é péoc’h enn hé zi spierien Jozué.\n32. Pétrâ a livirinn-mé ouc’h-penn ? Na gavinn kéd ann amzer évit komza eûz a Jédéon, eûz a Varak, eûz a Zamson, eûz a Jefté, eûz a Zavid, eûz a Zamuel hag eûz ar Broféded,\n33. Péré dré ar feiz hô deûz gounézet rouan̄telésiou, hô deûz heûliet ar wirionez, hô deûz digéméret ann diouganou, hô deûz serret géôl al loéned ;\n34. Péré hô deûz mouget fô ann tân, hô deûz tec’het diouc’h lemm ar c’hlézé, a zô bét paréet eûz hô c’hlén̄véjou, a zô bét nerzet er brézel, hô deûz lékéad da dec’hi arméou ann diavésidi ;\n35. Péré hô deûz distaolet d’ar gragez hô bugalé, goudé ma oan̄t marô. Ré all a zô bét heskinet brâz, ô véza né két fellet d’ézhô en em zaspréna, évit ma kavchen̄t eur vuez gwelloc’h enn dazorc’hidigez.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/648&oldid=156357 »\nKemmoù diwezhañ degaset d'ar bajenn-mañ d'an 16 C'hwe 2020, da 13:49.


Hafren - Wikipedia\n(Adkaset eus Havren)\nAr stêr Hafren (hervez an anv kembraek) pe Havren (hervez an doare-skrivañ brezhonek), pe Severn (e saozneg), eo stêr hirañ Breizh-Veur, 354 km dezhi. E Kembre emañ hec'h eienenn. Redek a ra da gentañ war-du Bro-Saoz, er reter, a-raok diskenn war-du ar c'hreisteiz ha degouezhout er Mor Hafren etre Casnewydd (Newport), e Kembre, ha Bristol, e Bro-Saoz.\nEienenn ar stêr Hafren e Pumlumon, e Kembre. Ur skritell divyezhek zo eno.\nAr stêr Havren e Shrewsbury, pa deu e-maez Kembre, gwelet eus kastell Shrewsbury.\nAn eil pont savet dreist an Havren. Kembre a weler eus Bro-Saoz.\nAr stêr Havren.\nHafren eo anv kembraek ar Severn e saozneg. Tostaat a c'haller an daou anv-se ouzh an anvioù-stêrioù a orin keltiek Sèvre e Bro-C'hall, ha marteze ivez an anvioù Sambre, ha Saverne. Brezhonekaet eo bet an anv Hafren en Havren. Sabrina e oa an anv e latin, diwar an anv brezhonek moarvat, a zo bet adkemeret e dibenn an XXvet kantved d'ober un anv-badez.\nE Pumlumon, e-kichen Llanidloes emañ an eienenn, war ur menez 610 metrad uhelder. Nepell alese emañ eienenn ar stêr Gwy.\nAdstêrioù d'an Hafren eo ar stêrioù Dulas, un tamm a-raok Llanidloes, ha Clywedog e kêr.\nUn adstêr all, a-raok Caersws, eo ar stêr Cerist, kresket gant an Trannon. Adstêr ivez eo ar stêr Carno, war al lez kleiz.\nGwazh Mochdre e kornôg Y Drenewydd, hag ar Bechan er biz dezhi.\nAr Miwl en Abermule hag ar stêr River Rhiw er reter da Berriew, hag ar stêr Camlad goude e-kichen Churchstoke, hag al Luggy Brook.\nWar al lez kleiz, ar Sylfaen Brook e Croesoswallt hag ar Bele Brook er reter da Arddlin.\nAn Efyrnwy, deuet eus Lenn Efyrnwy, a red dre Powys, kresket gant doureier ar stêrioù Banwy, Cain ha Tanat, a-raok ober an harz etre Saoz ha Kembre, ha kemberiñ en Hafren tost da Melverley, e Shropshire.\nAdstêrioù e Bro-SaozAozañ\nAr River Perry a-raok Shrewsbury\nAr Rad Brook hag ar Rea Brook, deuet eus ar Stiperstones, a zegouezh en Hafren e kêr.\nWar al lez kleiz, an Tern, deuet eus Market Drayton ha kresket gant ar River Meese hag ar River Roden, a dap an Hafren en Attingham Park.\nAr River Worfe a zegouezh war al lez kleiz a-raok Bridgnorth, ha goude ar gwazhioù Mor, Borle ha Dowles war al lez all.\nAr Stour, deuet eus hanternoz Worcestershire er c'h-Clent Hills, a gej ganti e St Kenelm's Church e Romsley.\nWar-du an hanternoz ez a hag e-barzh ar West Midlands e Halesowen. Goude ez a war-du ar c'hornôg dre Cradley Heath ha Stourbridge ma kuita ar Black Country.\nNeuze e tegouezh gant ar Smestow Brook e Prestwood, hag e tro trema'r c'hreisteiz war-du Kinver, ha distreiñ da Worcestershire.\nTremen a ra dre Wolverley, Kidderminster ha Wilden da gemberiñ gant an Hafren e Stourport-on-Severn.\nAn Dick Brook, Shrawley Brook ha Grimley Brook a zegouezh war lez dehoù a-raok d'ar River Salwarpe, a red dre Droitwich, degouezhout war al lez all.\nAn Teme, deuet eus Kembre, a red war-du ar reter, a dreuz an harz etre Shropshire ha Herefordshire, a zastum doureier ar stêrioù River Onny, River Corve ha River Rea a-raok kemberiñ en Hafren er c'hreisteiz da Worcester.\nBushley Brook a zegouezh a-raok ar c'hember gant Avon Warwickshire e [[Tewkesbury]: meur a Avon all zo, honnezh a ya war-du ar c'hornôg dre gêrioù Rugby, Warwick ha Stratford-upon-Avon.\nNeuze e tegouezh dezhi hec'h adstêr Arrow, a-raok before joining the Severn.\nAr stêrioù Swilgate ha Chelt a dizh lez kleiz an Havren, evel gwazh Hatherley ha hini Horsbere, a-raok kêr Gloucester.\nAr River Leadon enters the tidal West Channel of the Severn at Over, er c'hornôg da gêr Gloucester.\nAr Stêr Frome eo an eil adstêr a vent vat en aber ar Severn e Framilode.\nBideford Brook, goude tremen dre reter ar Forest of Dean, a zi gouezh en aber er reter da Blakeney. On the opposite (southeast) bank the flow of the River Cam is usurped by the Gloucester and Sharpness Canal before reaching the estuary. The Lyd enters the west bank of the estuary at Lydney Harbour opposite the place where Berkeley Pill carries the waters of the Little Avon River into it.\nAn adstêr diwezhaén a-raok Severn Bridge eo is the collection of streams which enter via Oldbury Pill.\nAr Gwy, deuet ivez eus Plunlumon e Kembre, tremenet dre Rhayader ha Builth Wells, a zegouezh e Bro-Saoz, en Herefordshire, ma treuz kêr Hereford. Goude e tegouezh enni ar River Lugg.\nNeuze e treuz Ross-on-Wye ha Monmouth, ha neuze, en he red trema'r c'hreisteiz, e ra an disparti etre Saoz (Forest of Dean) ha Kembre.\nEr c'hreisteiz da Chepstow e tegouezh en hec'h aber.\nPontoù brudet zo dreisti, darn en houarn, evel re Llandinam hag Ironbridge. Daou bont zo dreist an aber, e kembraeg e vez graet Pont Hafren eus an eil hag Ail Groesfan Hafren eus egile. Ouzhpenn-se emañ an twnnel Hafren evit an hent-houarn dindani.\nAn eienenn e Kembre, e 2006\nAr pont kentañ dreist aber ar stêr, gwelet eus tu Bro-Saoz\nAber ar stêr Hafren hag an daou bont dreisti\n↑ Notennou diwar-benn ar Gelted koz, M. Mordiern, p. 85\nAdtapet diwar « https://br.wikipedia.org/w/index.php?title=Hafren&oldid=1945634 »\nKemm diwezhañ d'an 14 C'hwe 2022 da 07:15\nKemmoù diwezhañ degaset d'ar bajenn-mañ d'an 14 C'hwe 2022, da 07:15.


Jean de La Fontaine, poltredet gant Hyacinthe Rigaud - 1690\nJean de La Fontaine, meneget alies evel Yann ar Feunteun, e brezhoneg, a oa ur skrivagner gallek eus ar XVIIvet kantved, brudet e fablennoù, savet diwar skouer re Aisopos ha Phaedrus. Skrivet en deus ivez kontadennoù ha traoù all a bep seurt.\n1.1 Skoliata (1641-1658)\n2 Brud e Breizh\nGanet e oa d'an 8 a viz Gouere 1621 e Château-Thierry, ha marvet d'an 13 a viz Ebrel 1695 e Pariz) .\nSkoliata (1641-1658)[kemmañ | kemmañ ar vammenn]\nStudiañ a reas e kolaj Château-Thierry ha deskiñ latin, met tamm gregach ebet. En 1641 e krogas gant micher ar velegiezh, e Kenvreuriezh an Oratoer. Met adal 1642 e tilezas an hent-se ha gwelloc'h e kavas lenn L'Astrée, gant Honoré d'Urfé, ha Rabelais, kentoc'h eget Saint Augustin.\nAdstagañ a reas gant studi ar gwir, ha daremprediñ barzhed yaouank, en o zouez Pellisson, François Charpentier, Tallemant des Réaux, hag Antoine Rambouillet de La Sablière, a zimezo gant ar vaouez a vo e warezourez.\nBrud e Breizh[kemmañ | kemmañ ar vammenn]\nBrudet eo bet La Fontaine e-touez ar vrezhonegerien, ha Yann ar Feunteun a veze graet anezhañ alies zoken. Meur a zen zo bet o treiñ darn eus e oberennoù :\nStefan ar Strad\nDaniel Doujet (ganet e 1956)\nFablennoù Jean de la Fontaine troet e brezhoneg gant Yves Louis Marie Combeau ha Daniel Doujet, embannadurioù Al Lanv, 2005 (ISBN 2-95117-216-8), ennañ e kaver an holl fablennoù e brezhoneg.\nAdtapet diwar « https://br.wikipedia.org/w/index.php?title=Jean_de_La_Fontaine&oldid=1986895 »\nBarzhed c'hallek ar XVIIvet kantved\nKemmoù diwezhañ degaset d'ar bajenn-mañ d'an 20 Ebr 2022, da 16:18.


Pajenn:Morvan - Buez ar Zent, 1894.djvu/874 - Wikimammenn\nPajenn:Morvan - Buez ar Zent, 1894.djvu/874\nsantifia ar bed dre he zonedigez santel, a zo ganet evel den euz ar Verc’hez Vari, e Bethleem kear Juda, nao miz goude m’oa bet konsevet dre vertuz ar Spered-Santel. »\nEpad ann amzer-ze, ez oa pastored var zao tost da Vethleem o tiouall ho denved. Hogen, enn eunn taol kount, ar bastored-ma a remerkaz eunn eal enn ho c’hichen hag eur sklerijenn euz ann env o para enn dro d’ezho, ha setu hi da gemeret aoun ken a grenent. Mes ann eal a lavaraz d’ezho : « — N’o pezet aoun ebed ; rak\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/874&oldid=138127 »


Doctor Who – bloavezh 3 | Soubenn ar geek\nHell School 1 : Rituels »\nDoctor Who – bloavezh 3\nSetu neuze trede bloavezh Doctor Who ! Ober a reomp ar wech-mañ anaoudegezh gant Martha Jones, ur saozez yaouank o studial da vezañ mezeg, hag a c’haio da veajiñ gant an Doctor. Etre daou on… Plijus-tre eo tudenn Martha ha c’hoarzhet ‘m eus meur a wech, e gwirionez. Ar bloavezh a dremen buan avat, abalamour d’an niver a rannoù doubl. N’int ket dre ret fall hañ met poan ‘m eus bet o santout darempred Martha hag an Doctor o kreñvaat pe traoù a seurt-se. Laouen on avat o vezañ dizoloet ar “weeping angels” a-benn ar fin 😀 (“gwerzhet” e oa bet din ar stirad a-drugarez da-se, e-touez traoù all) ha dedennus ‘m eus kavet ivez tout an traoù tro-dro d’an “eurier” a c’hall kuzhat an Time Lord e stumm un den. Un toullad traoù dedennus neuze ha dudius evel-just met un disterig muioc’h a draoù tro-dro da Vartha (ha nebeutoc’h a “o, ne sell biskoazh ouzhin, bouhou”) a vefe bet gwelloc’h din!\nPeadra da lidañ ivez an embannadur DVD gall : istitloù e saozneg a c’haller dibab HA rann ispisial Nedeleg a zo kinniget! Un tamm preder ‘zo bet e ti an embanner war a seblant (a-benn ar fin!)…\nStirad saoz krouet gant Russel T Davies ha Steven Moffat e 2005, skignet gant ar BBC (ha France 4 e c’hwec’hkorn). 13 rann 45mn bet skignet evit ar wech kentañ etre ar 25 a viz Kerzu 2006 hag 30 a viz Even 2007.\nThis entry was posted on Du 16, 2013 at 7:56 g.m. and is filed under Stiradoù, webstiradoù ha skinwel with tags beajiñ, Istor, saoz, skiant-faltazi.\tYou can follow any responses to this entry through the RSS 2.0 feed. You can leave a response, or trackback from your own site.\n2 Respont to “Doctor Who – bloavezh 3”\nDu 17, 2013 e 9:02 am\nHa gwell-ouzh-gwell eo ar stirad! (Goude ma’z eus abadennoù gwannoc’h eget re all.)\nDu 17, 2013 e 12:55 g.m.\n🙂 Kenderc’hel a rin da sellet, rez ket bil!


Al labour-douar d’ar beizanted ! - Spered ar vro - Le Télégramme\nAl labour-douar d’ar beizanted ! Réservé aux abonnés\nProduiñ laezh bio a ra Charlotte Kerglonou e Esse. (Foto Julien Meffre)\nO terc’hel tiegezh emañ Charlotte Kerglonou, mouezh ar sindikad « Confédération paysanne » eo ivez.\nKregiñ a ra da vezañ kraz ar maezioù. Emaomp e Esse, e gevred Il ha Gwilen. Parkeier bras-mat a zo rak amañ eo bet pilet ar muiañ ar c’hleuzioù en departamant e-keñver an adlodennañ.Du-se emañ staliet Charlotte Kerglonou, un leonadez eus an arvor. « Me ‘moa c’hoant d’ober studioù labour-douar, ma zud, ne felle ket dezho » eme an hini zo bet desavet e-barzh un atant. Aet eo d’ober ur BTS produiñ loened e lise Le Rheu : « daou vloavezh dreist e oa ». Hag hervez ar pezh a gont e oa pouezus d’he zud chom hep mont e-barzh ul lise prevez kar re strizh e vije bet spered an deskiñ. Da c’houde he studioù eo aet ar plac’h yaouank da erlec’hiañ labourerien douar war meur a diegezh. E-giz-se he doa graet anaoudegezh gant he fried : « e 2011 hon eus adkemeret war-lerc’h tud ma gwaz » eme Charlotte.\n« Desket ’meus ober gant ar geot »\nMes ne oa ket plac’h Lambaol- Gwitalmeze evit heuliañ hent kozh al labour-douar conventionnel. « E 2015, eo bet fin ar c’hotaioù-laezh, diaes-kenañ eo bet ». D’ar poent-se e veze « prenet tout ganeomp evit bouetañ ar chatal », ha neuze eo deuet poent cheñch penn d’ar vazh : « desket’m eus ober gant ar geot, hiziv an deiz hon eus tri hektar ha tri-ugent e geot tout ». Ouzhpenn-se e chom rezonapl-kaer an traoù gant eizh buoc’h hag hanter-kant. Peadra da dremen seder ar sec’hor-kriz : « Ni zo e miz Even hag hon eus dastumet a-walac’h a c’heot, peadra da vagañ ar saout evit peurrest deus ar bloaz.\nDa gentañ, pa z eo erru war he atant e Esse, n’eo ket bet ken aes-se, da vezañ en em gavet pell a-walc’h deus he c’hornad a-orin « aet on buan a-walac’h e-barzh « La conf’ paysanne », vad a ra kaout mignoned gant ar memes sell war al labour douar ».\nMet n’he deus ket c’hoant ar sindikalourezh yaouank, mouezh aotreet Conf’ 35, da rein kentelioù d’ar re all : “ha pa vezomp darn vrasañ deusouzhomp e bio, ar pezh a zifennomp da gentañ zo ul labour-douar peizant.”\n« N’eo ket aes cheñch an traoù »\nHervez Charlotte e ya goustadik ar cheñchamantoù e spered ar beizanted : « dav e diskouez d’ar re all e labourer tenn ha n’eo ket aes cheñch an traoù ». Da skouer, n’eus ket keit zo, ar plac’h yaouank he deus divizet lezel al leuioù da vont gant o mammoù : « pa gomzez gant labourerien-douar kozh e komprenez e veze graet ‘mod-se, bremañ ‘vez ket graet mui », kuit dezhi da vezañ kemeret e-giz ur feneantez !\nForzh penaos ne gav ket hir he amzer ar sindikadourez yaouank ; « prezidantez ar SIAP on ivez ». Gouestlet eo ar gevredigezh-se d’ar beizanted c’hoant ganto d’en em staliañ. Ouzhpenn eo dilennet ar plac’h yaouank e kambr al labour-douar « e-barzh komision an debrerien geot ha PAC ». Difenn a ra he mennozhioù resis war ar labour-douar.\nMod pe vod n’he deus ket Charlotte nec’h da lavaret he soñj : bet he deus telefonet da France Inter evit sevel ur goulenn digant Julien Denormandie, ministr al labour-douar. Ha ken interesant ez eo bet da c’houde eo bet kinniget da plac’h Lambaol sevel an « 13-14 » war-eeun deus he ziegezh !\nGerioù dies/ mots difficiles :\nGevred : Sud est\nProduiñ loened : production animale\nErlec’hiañ : remplacer\nMouezh aotreet : porte-parole\nGouestlet : dédié\nDilennet : élu\nEn français/e galleg\nCharlotte Kerglonou est à la tête d’un élevage de vaches laitières à Essé, en Ille et Vilaine. À rebours des conseils de sa famille, elle tenait absolument à faire une formation agricole. Après le lycée agricole du Rheu, la jeune Léonarde a repris, avec son compagnon, la ferme familiale. Ils ont entrepris la conversion en bio de l’élevage en s’appuyant sur une alimentation quasi exclusivement composée d’herbe. Par ailleurs, Charlotte est très investie dans le syndicat « Confédération paysanne » dont elle est la porte-parole pour son département.\nélevage laitier bio


Geriadur Garnier - Wikipedia\nGeriadur Garnier zo ur geriadur brezhonek embannet e 1986 e falc'huneg gant an ti-embann gall Garnier. Renet e oa an embannadur gant Per-Jakez Heliaz, ha kalz skouerioù a oa tapet eus levrioù Jules Gros.\nAdembannet eo bet gant un anv all, Ar Geriadur, war anv Andreo ar Merser, gant Emgleo Breiz e 2009, gant nebeut-kaer a cheñchamantoù, hep meneg eus anvioù Per Jakez Helias na Jules Gros, na kennebeut all eus ar re all a oa war roll ar genskriverien.\nGeriadur Garnier ha Geriadur Andreo ar MerserAozañ\nDaoust ma kaver rik-ha-rik koulz lavaret kement a zo e-barzh embannadur Garnier e-barzh hini Emgleo Breiz ha nebeut a draoù ouzhpenn, e lavar Andreo ar Merser: «Sikouret em boa da sevel ar Garnier ha tud all o devoa graet ivez. Neuze em boa dalc'het soñj eus traoù zo. Met james n'hon eus klasket kopiañ anezhañ. Disheñvel eo Ar geriadur war veur a boent. Da gentañ eo kalz tevoc'h, kalz muioc'h a c'herioù hag a skouerioù a zo e-barzh. E-keñver spered, e c'helljen lavaret marteze eo heñvel tamm-pe-damm. Met e-keñver labour, n'en deus netra da welet.» \n↑ Ya!, 18.12.2009, p.3.\nAdtapet diwar « https://br.wikipedia.org/w/index.php?title=Geriadur_Garnier&oldid=1813971 »\nDernière modification le 9 Kzu 2018, à 21:58\nKemmoù diwezhañ degaset d'ar bajenn-mañ d'an 9 Kzu 2018, da 21:58.


Ar c’henta Miz Mari/Buez ar Verc’hez, goude ma oa pigned Jesus en Ee - Wikimammenn\nAr c’henta Miz Mari/Buez ar Verc’hez, goude ma oa pigned Jesus en Ee\nF. Hallégouët, 1868 (p. 175-184)\n◄ Jesus, beo adarre, a en em diskuezas d’he Vam Buez ar Verc’hez, goude ma oa pigned Jesus en Ee Ar vall e d-oa ar Verc’hez da vervel ►\nAN EIL VAR-N-UGENT DERVEZ\nBuez ar Verc’hez, goude ma oa pigned Jesus en Ee.\nAr Verc’hez, var a laca an darn vuia eus an doctoret, a choumas c’hoas pemzec vloaz all var an douar, goude ma oa pigned Jesus en Ee. Epad an amzer-se, e labouras da lacaat da zevel Iliz Jesus-Christ, c’hoas iaouanc, ac a ranke, ker-buan ha ma oa ganed, stourm ouz ar voall dud. Ar Verc’hez a roe nerz d’ar gristenien, ac a lavare dezo penaoz kemeret an tribuillou a gouezze varno, evit beza treac’h dezo. Mari, eme sant Anselm, e doa bet digant ar Spered-Santel, un anaoudegez sclear eus ar misteriou, ac a roas anezo da anaout d’an Ebestel ; rac an Ebestel a iea d’e c’haout, Verc’hez o digemere evel e zud muia cared ; ac i e-unan a dremene e buez evel pa vize unan eus an Ebestel. Var a laca sant Gregor Nazianz, ar Verc’hez, goude ma oa saved Jesus-Christ en Ee, a zisclerias e-unan d’an Ebestel, e vize discared ha dismantred oll kear Jerusalem, abalamour d’an torfed great eno en andret ar Messias. Sant Sofrôn a lavar ez ea ar Verc’hez aliez var ar C’halvar, ac e vizite ar bez Sacr, menez Olivez, ac e poke d’an douar var roudou Jesus, gant carantoz ac gant resped, evel poket d’an traou sacr. Darn a laca e vevas, divar an aluzennou a veze digassed, en amzeriou kenta-ze, evit maga an intanvezet paour. Ar Verc’hez, ervez santez Berc’het, a fermaaz ar gristenien genta er feiz, ac a lacaas da drei var al lezenn gristen eleiz a Iuzevien ac a baïanet, ac evit se eo e oe dalc’hed gant Doue pellic var an douar, goude ma oa saved e Mab en Ee.\nSonjit er-vad : an oll vertuziou a gaeraas ene ar Verc’hez. Ne vanke tro ebed da ober actou a zantelez. Pebez tenzor a vadou an ene e calon Mari ! Ar feiz da gredi comzou Doue, ar joa ouz ar baourentez, un ene pur atao, ur spered humbl, modered ha fur e peb tra, joauz o senti, bepred e Doue, ac er vall d’e velet, leun a fizians vad, c’hoanted da lacaat an oll e gras Doue : an oll vertuziou-ze, ha dreist peb tra ar garantez, rouanez ar vertuziou, a oa e calon Mari evel var o zrôn, evit para ac’hano var an oll. Ne ree netra na vize ervez Doue. Evelse oa caer e ene, ken caer, ma oa un dudi gant an Elez pa velent kement a c’hened ac a gaerentez. O va ene, pebez joa e defe rouanez an eneou kement a c’hrassou, ur gurunenn ken caer en Ee ! O ! Mari, grit d’in ive caout un dra bennac eus ar pez a ro deoc’h kement a c’hened en Ee, m’eo un dudi gant an Elez beza dirazoc’h ! Pa z-oun ho crouadur, grit d’in caout un eveledigez bennac ganeoc’h.\nAr Verc’hez a viras atao an tenzor-se a c’hrassou ; ne d-oa izom ebed da gaout aoun na gollse anezo. Sur oa da veza atao treac’h d’an droug-spered ; ac evelato, e veze bepred var evez, e pellee diouz ar bed, e pede, e ree pinijen. Perac ? Evid discuez scuer d’an oll. Ha me, penaoz e raan evit beza evel outi ? Ac evez a lacaan-me diana da bellaat diouz ar re am lacafe da bec’hi ? Pa ne raan nemeur a binijen, ha diouall a raan diana, evit beza un nebeud bennac evel ouz Mari, ha diouall a raan ouz an dibri ac an eva re ? Pa ne garan ar baourentez eveldi, na beza va-unan eb compagnunez, ha diouall a raan-me, evit mont a ziabell da viana varlerc’h Mari, ha diouall a raan-me avoalc’h ouz ar ficherez ac an digorou divoder, ar c’homzou noazuz ?\nMari, en e oberou ac e deveriou custum, ne vize nemeur disevel diouz ar re all. Perac eta, eb ober nemet evel ar re all, e c’houneze gras-vad an Aotrou Doue dreist ar re all ? Abalamour ma lakee, er pez a ree, muioc’h a garantez Doue. Evel-se, Doue ne c’houlenn diganeoc’h na traou burzuduz na traou braz ; mes ma reoc’h evita ac evit gounid e garantez ar pez ho pezo da ober evel ar re all, er stad m’emaouc’h. Ar Verc’hez a oa a-galon atao gant Doue ; ha me ken digalon en e zervich ! Mar grafen evita ar pez a raan evit ar bed ac an droug-spered ! O ! Mari, c’hui vel va laoskentez e kever Doue ; grit m’am bezo lod ive eus ar garantez ac ar galon vad a lekeac’h en oc’h oberou, ac a roe buez da gement vad a reac’h.\nScuer d’ar bardouneurien pe bellerinet\nUn dejentil, un den nobl ha pinvidig, a ieas da bardouna da Jerusalem, d’al leac’hiou oa eet on Zalver dreizo, en aviz lacaat carantez Jesus da grevaat en e galon. Mont a reas da Vetleem, el leac’h m’oa ganed Jesus ; da Nazaret, el leac’h ma vevas meur a vloaz gant Mari ha Josef ; da Vetanii, ur vourc’h var-dro un anter-leo diouz Jerusalem ; ac ac’hano d’ar Jardin Olivet. Eno e rannas e galon gant glac’har, o sonjal ez edo var al leac’h ma c’hoezas Jesus dour ac goad, da voalc’hi an eneou diouz ar pec’hed. Goude-ze, var roudou ar Verc’hez, ez eas dre ruiou Jerusalem, da arvest on Zalver, evel pa velse aneza treïned, stlejed, cassed, digassed gant e vourrevien, e gorf sacr dispenned, ur gurunenn spern var e benn, ur groaz pounner var e scoaz ; ac errued var barr menez Calvar, e lacaas e spered da zonjal e vele Jesus ouz ar groaz, ac ar Verc’hez en e zav e kichen : en em lacaas da arvest e Zalver en e boaniou braz, o voalc’hi pec’hejou an dud ; ac e scuillas daelou c’hoero var e bec’hejou e-unan, o velet poaniou e Zalver ha re ar Verc’hez. Goude, ez eas da Jardin Josef Arimathii, da velet ar bez Sacr m’oa bet lakeed Jesus enna. Ac’hano, e pellaas var-dro un diou leo diouz Jerusalem, betec bourg Emmaüs, eleac’h ma oe gveled Jesus beo, d’ar zul da bardaez, an trede deiz goude m’oa maro evit an dud, da lavaret eo, d’ar zul Fasc. En difin, e echuas e dro var Menez Olivez, e-harz Jerusalem, eleac’h ma savas Jesus ac’hano en Ee, ac eno ez eas var e zaoulin, e pocas caloned d’ar roudou a lezas on Zalver er plass m’edo e dreid, pa guitaas an douar ; ac o sevel goude en e zav, e galon o vervi en e greiz gant ar joa ac ar garantez a zante ouz e Zalver o sonjal en e vadelez, e zaou zorn varzu an Ee, e doare pa vise bet o kemeret e benn-err ac e lans varzu an Ee, da heul e Vestr carantezuz, evit beza da-vad tost deza ac atao en e joa, e lavaras c’houec ac caloned : — Jesus, joa va c’halon, va c’harantez ! — Ac ker buan e tremenas. Caëra maro !\nAdtapet diwar « https://br.wikisource.org/w/index.php?title=Ar_c’henta_Miz_Mari/Buez_ar_Verc’hez,_goude_ma_oa_pigned_Jesus_en_Ee&oldid=54504 »\nKemmoù diwezhañ degaset d'ar bajenn-mañ d'an 23 Gou 2013, da 18:25.